CELEX: 52021PC0665
Language: el
Date: 2021-10-27
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 575/2013 και της οδηγίας 2014/59/ΕΕ όσον αφορά την προληπτική αντιμετώπιση παγκόσμιων συστημικά σημαντικών ομίλων ιδρυμάτων με στρατηγική εξυγίανσης πολλαπλών σημείων έναρξης και μεθοδολογία για την έμμεση ανάληψη μέσων που είναι επιλέξιμα για την εκπλήρωση της ελάχιστης απαίτησης ιδίων κεφαλαίων και επιλέξιμων υποχρεώσεων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.10.2021
            COM(2021) 665 final
            2021/0343(COD)
            
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 575/2013 και της οδηγίας 2014/59/ΕΕ όσον αφορά την προληπτική αντιμετώπιση παγκόσμιων συστημικά σημαντικών ομίλων ιδρυμάτων με στρατηγική εξυγίανσης πολλαπλών σημείων έναρξης και μεθοδολογία για την έμμεση ανάληψη μέσων που είναι επιλέξιμα για την εκπλήρωση της ελάχιστης απαίτησης ιδίων κεφαλαίων και επιλέξιμων υποχρεώσεων
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
                  1
                (κανονισμός για τις κεφαλαιακές απαιτήσεις ή ΚΚΑ) θεσπίζει, από κοινού με την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου
                  2
                (οδηγία για τις κεφαλαιακές απαιτήσεις ή ΟΚΑ), το κανονιστικό πλαίσιο προληπτικής εποπτείας για τα πιστωτικά ιδρύματα που δραστηριοποιούνται στην Ένωση. Ο ΚΚΑ και η ΟΚΑ εκδόθηκαν μετά τη χρηματοπιστωτική κρίση 2008-2009 με σκοπό την ενίσχυση της ανθεκτικότητας των ιδρυμάτων που δραστηριοποιούνται στον χρηματοπιστωτικό τομέα της ΕΕ, με βάση κυρίως τα παγκόσμια πρότυπα που έχουν συμφωνηθεί με τους διεθνείς εταίρους της ΕΕ, ιδίως την Επιτροπή της Βασιλείας για την τραπεζική εποπτεία (BCBS).
            
            
               Ο ΚΚΑ στη συνέχεια τροποποιήθηκε για να αντιμετωπιστούν οι εναπομένουσες αδυναμίες στο κανονιστικό πλαίσιο και να υλοποιηθούν ορισμένα εκκρεμή στοιχεία της παγκόσμιας μεταρρύθμισης των χρηματοπιστωτικών υπηρεσιών που είναι ουσιαστικής σημασίας για να διασφαλιστεί η ανθεκτικότητα των ιδρυμάτων. Πραγματοποιήθηκε σημαντική αναθεώρηση με τη «δέσμη μέτρων για τη μείωση του κινδύνου», η οποία εγκρίθηκε από το Ευρωπαϊκό Κοινοβούλιο και το Συμβούλιο στις 20 Μαΐου 2019 και δημοσιεύθηκε στην Επίσημη Εφημερίδα στις 7 Ιουνίου 2019. Η εν λόγω δέσμη περιλάμβανε, μεταξύ άλλων, αλλαγές στο ενωσιακό πλαίσιο εξυγίανσης των τραπεζών μέσω της οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου
                  3
               , για την τροποποίηση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου
                  4
                (οδηγία για την ανάκαμψη και την εξυγίανση των τραπεζών ή οδηγία BRRD), μέσω του κανονισμού (ΕΕ) 2019/877 του Ευρωπαϊκού Κοινοβουλίου και του Συμβουλίου
                  5
               , για την τροποποίηση του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου
                  6
                (κανονισμός για τον ενιαίο μηχανισμό εξυγίανσης ή κανονισμός SRMR) και μέσω του κανονισμού (ΕΕ) 2019/876 του Ευρωπαϊκού Κοινοβουλίου και του Συμβουλίου
                  7
                για την τροποποίηση του ΚΚΑ. Στο πλαίσιο της εν λόγω μεταρρύθμισης εφαρμόστηκε στην Ένωση το διεθνές πρότυπο συνολικής ικανότητας απορρόφησης ζημιών (TLAC) για τα παγκόσμια συστημικώς σημαντικά ιδρύματα (G-SII), το οποίο θεσπίστηκε από το Συμβούλιο Χρηματοπιστωτικής Σταθερότητας (FSB) τον Νοέμβριο του 2015
                  8
                και ενισχύθηκε η εφαρμογή της ελάχιστης απαίτησης ιδίων κεφαλαίων και επιλέξιμων υποχρεώσεων (MREL) για όλα τα ιδρύματα που είναι εγκατεστημένα στην Ένωση. 
            
            
               Βάσει του προτύπου TLAC, απαιτείται από τα G-SII να διαθέτουν επαρκές ποσό υποχρεώσεων υψηλής απορρόφησης ζημιών (χρησιμοποιήσιμων για διάσωση με ίδια μέσα) προκειμένου να εξασφαλίζεται η ομαλή και ταχεία απορρόφηση των ζημιών και η ανακεφαλαιοποίηση σε περίπτωση εξυγίανσης. Για την εφαρμογή του προτύπου TLAC στο δίκαιο της Ένωσης, ιδίως μέσω τροποποιήσεων του ΚΚΑ, λήφθηκε υπόψη η υφιστάμενη ελάχιστη απαίτηση ιδίων κεφαλαίων και επιλέξιμων υποχρεώσεων (στο εξής: MREL) για κάθε ίδρυμα, η οποία καθορίζεται στην οδηγία BRRD
                  9
               . Επιπλέον, τα δύο σύνολα κανόνων συνδέονται στενά μεταξύ τους, ιδίως μέσω διασταυρούμενων παραπομπών στον ΚΚΑ από την οδηγία BRRD και τον κανονισμό SRMR. Για παράδειγμα, η οδηγία BRRD και ο κανονισμός SRMR βασίζονται γενικά στο μέτρο συνολικού ανοίγματος και στο συνολικό ποσό ανοίγματος σε κίνδυνο, όπως υπολογίζεται βάσει του ΚΚΑ για τον υπολογισμό και τη διατύπωση της MREL. Ως εκ τούτου, οι δύο απαιτήσεις θα πρέπει να νοούνται ως συμπληρωματικά στοιχεία ενός κοινού πλαισίου
                  10
               . Το εν λόγω αναθεωρημένο πλαίσιο θα πρέπει να διασφαλίζει καλύτερα ότι η απορρόφηση ζημιών και η ανακεφαλαιοποίηση των ιδρυμάτων πραγματοποιούνται με τη χρήση ιδιωτικών μέσων όταν τα εν λόγω ιδρύματα περιέρχονται σε οικονομική δυσχέρεια και στη συνέχεια τίθενται υπό καθεστώς εξυγίανσης. Συνεπώς, η TLAC και η MREL είναι ουσιαστικής σημασίας για την αποτελεσματική διαχείριση των τραπεζικών κρίσεων και για τη μείωση του αρνητικού αντικτύπου τους στη χρηματοπιστωτική σταθερότητα και στα δημόσια οικονομικά. Η TLAC και οι αναθεωρημένοι κανόνες για την MREL τέθηκαν σε εφαρμογή στην Ένωση στις 27 Ιουνίου 2019 και στις 28 Δεκεμβρίου 2020, αντίστοιχα.
            
            
               Σύμφωνα με τα διεθνή πρότυπα, το δίκαιο της Ένωσης αναγνωρίζει τόσο τη στρατηγική εξυγίανσης μοναδικού σημείου έναρξης (SPE) όσο και τη στρατηγική εξυγίανσης πολλαπλών σημείων έναρξης (MPE)
                  11
               . Στο πλαίσιο της στρατηγικής εξυγίανσης SPE, μόνο μία οντότητα του ομίλου, συνήθως η μητρική επιχείρηση, εξυγιαίνεται (στο εξής: οντότητα εξυγίανσης), ενώ άλλες οντότητες του ομίλου, συνήθως οι λειτουργικές θυγατρικές, δεν υπόκεινται σε δράση εξυγίανσης. Αντ’ αυτής, οι ζημίες των εν λόγω θυγατρικών μεταφέρονται στην οντότητα εξυγίανσης, και διοχετεύεται κεφάλαιο στη θυγατρική. Έτσι, εξασφαλίζεται ότι οι θυγατρικές μπορούν να εξακολουθήσουν να λειτουργούν ομαλά ακόμη και αφού καταστούν μη βιώσιμες. Κάθε οντότητα εξυγίανσης αποτελεί «όμιλο εξυγίανσης» μαζί με τις θυγατρικές που ανήκουν σε αυτήν και οι οποίες δεν είναι οι ίδιες οντότητες εξυγίανσης. Στο πλαίσιο της στρατηγικής εξυγίανσης MPE, ενδέχεται να εξυγιαίνονται περισσότερες από μία οντότητες του τραπεζικού ομίλου. Συνεπώς, εντός του τραπεζικού ομίλου ενδέχεται να υπάρχουν περισσότερες από μία οντότητες εξυγίανσης και, επομένως, περισσότεροι από έναν όμιλοι εξυγίανσης. Σύμφωνα με τη βασική αρχή της προσέγγισης εξυγίανσης MPE, η εξυγίανση ενός συγκεκριμένου ομίλου εξυγίανσης πραγματοποιείται κατά τρόπο εφικτό και αξιόπιστο, χωρίς να υπονομεύεται η δυνατότητα εξυγίανσης άλλων οντοτήτων εξυγίανσης και ομίλων εξυγίανσης του ίδιου ενοποιημένου τραπεζικού ομίλου.
            
            
               Το αναθεωρημένο πλαίσιο εξυγίανσης τραπεζών προβλέπει ότι η MREL για τις οντότητες εξυγίανσης θα πρέπει να καθορίζεται σε ενοποιημένο επίπεδο ομίλου εξυγίανσης («εξωτερική MREL»)
                  12
               . Επιπλέον, ορίζει τον τρόπο με τον οποίο θα πρέπει να κατανέμεται η ικανότητα απορρόφησης ζημιών και ανακεφαλαιοποίησης εντός ομίλων εξυγίανσης («εσωτερική MREL»)
                  13
               .
            
            
               Σύμφωνα με την οδηγία BRRD, κατά κανόνα, η οντότητα εξυγίανσης, δηλαδή συνήθως η μητρική επιχείρηση, πρέπει να κατέχει τα χρηματοπιστωτικά μέσα που είναι επιλέξιμα για την εσωτερική MREL
                  14
               . Στόχος αυτού του κανόνα είναι να εξασφαλιστεί ότι η ικανότητα απορρόφησης ζημιών και ανακεφαλαιοποίησης μιας θυγατρικής παρέχεται από τη μητρική της επιχείρηση, δηλαδή από την οντότητα εξυγίανσης. Η εν λόγω μητρική επιχείρηση μπορεί να κατέχει τα επιλέξιμα μέσα για την εσωτερική MREL, είτε άμεσα είτε έμμεσα, μέσω άλλων οντοτήτων του ίδιου ομίλου εξυγίανσης (βλ. εικόνα κατωτέρω). Η δυνατότητα έμμεσης ανάληψης μέσων από τη μητρική επιχείρηση μέσω ενδιάμεσων οντοτήτων δικαιολογείται από το γεγονός ότι η υποχρέωση συμμόρφωσης με την εσωτερική MREL δεν θα πρέπει να μεταβάλλει άσκοπα τους υπάρχοντες διαύλους χρηματοδότησης των τραπεζικών ομίλων, όταν η χρηματοδότηση για την απόκτηση τέτοιων μέσων διαρθρώνεται γύρω από την αλυσίδα ιδιοκτησίας και διανέμεται στις θυγατρικές σε ολόκληρο τον όμιλο μέσω ενδιάμεσων οντοτήτων και όχι απευθείας από τις τελικές μητρικές επιχειρήσεις (οντότητες εξυγίανσης).
            
            
               
                  
            
            
               Εικόνα: (Άμεση ή έμμεση) ανάληψη επιλέξιμων μέσων για την εσωτερική MREL
            
            
               
                  Για να εφαρμοστεί η προσέγγιση της έμμεσης ανάληψης επιλέξιμων μέσων για την εσωτερική MREL εντός ομίλων εξυγίανσης (η οποία αναφέρεται επίσης ως προσέγγιση «αλυσιδωτής δομής») και να εξασφαλιστεί ότι είναι προληπτικώς ορθή, οι συννομοθέτες ανέθεσαν στην Ευρωπαϊκή Αρχή Τραπεζών (ΕΑΤ) να καταρτίσει σχέδια ρυθμιστικών τεχνικών προτύπων (RTS) και στην Επιτροπή να εκδώσει, σε αυτή τη βάση, κατ’ εξουσιοδότηση πράξη για τον καθορισμό μεθοδολογίας για την έμμεση έκδοση επιλέξιμων μέσων
                     15
                  . Σύμφωνα με την εντολή της οδηγίας BRRD, η εν λόγω μεθοδολογία θα πρέπει:
               
            
            
               ·να επιτρέπει την κατάλληλη μεταφορά των ζημιών από τις θυγατρικές στην τελική μητρική επιχείρηση (οντότητα εξυγίανσης) και την κατάλληλη μεταφορά κεφαλαίου από την εν λόγω μητρική επιχείρηση στις θυγατρικές·
            
            
               ·να εξασφαλίζει ότι η ικανότητα απορρόφησης ζημιών της θυγατρικής δεν συνυπολογίζεται επίσης για τους σκοπούς της συμμόρφωσης με την εσωτερική MREL από την ενδιάμεση μητρική επιχείρηση· και 
            
            
               ·να εξασφαλίζει ότι το αποτέλεσμά της είναι ισοδύναμο με εκείνο της άμεσης ανάληψης από την τελική μητρική επιχείρηση (οντότητα εξυγίανσης) επιλέξιμων μέσων που εκδίδονται από θυγατρικές.
            
            
               Από τις αρχές του 2020, η ΕΑΤ αναπτύσσει τα εν λόγω σχέδια ρυθμιστικών τεχνικών προτύπων (RTS) βάσει καθεστώτος αφαιρέσεων, σύμφωνα με την εντολή που ορίζεται στην οδηγία BRRD και τις συστάσεις των σχετικών διεθνών προτύπων
                  16
               . Σύμφωνα με το καθεστώς αφαιρέσεων που αναπτύχθηκε από την ΕΑΤ, τα επιλέξιμα μέσα για την εσωτερική MREL, τα οποία εκδίδονται από θυγατρικές στην οντότητα εξυγίανσης μέσω ενδιάμεσης μητρικής επιχείρησης, θα πρέπει να αφαιρούνται πλήρως από το ποσό της ικανότητας εσωτερικής MREL της ίδιας της ενδιάμεσης μητρικής επιχείρησης. Η εν λόγω προσέγγιση αφαιρέσεων θεωρήθηκε ότι συνάδει περισσότερο με τις προϋποθέσεις που καθορίζονται στην εντολή της οδηγίας BRRD και ότι είναι η πλέον κατάλληλη για την εφαρμογή του πλαισίου για την εσωτερική MREL
                  17
               .
            
            
               Η μεθοδολογία που αναπτύχθηκε από την ΕΑΤ αποτέλεσε αντικείμενο δημόσιας διαβούλευσης
                  18
               . Σύμφωνα με τις παρατηρήσεις που υποβλήθηκαν κατά τη διαβούλευση, τα σχέδια ρυθμιστικών τεχνικών προτύπων (RTS) τυγχάνουν γενικής υποστήριξης. Ωστόσο, επισημαίνονται αρκετές ασυνέπειες μεταξύ των απαιτήσεων για την εξουσιοδότηση που ορίζονται στην οδηγία BRRD και των ισχυόντων κανόνων προληπτικής εποπτείας που ορίζονται στον ΚΚΑ. Για τον λόγο αυτόν, η ΕΑΤ απηύθυνε επιστολή στην Ευρωπαϊκή Επιτροπή στις 25 Ιανουαρίου 2021
                  19
               , στην οποία επισήμανε ότι η αλληλεπίδραση της οδηγίας BRRD και του ΚΚΑ δεν θα επέτρεπε την προληπτική αντιμετώπιση που απαιτείται για την εκπλήρωση της εντολής, όπως προβλεπόταν αρχικά. Πιο συγκεκριμένα, η ΕΑΤ επισήμανε ότι ο ΚΚΑ δεν επέτρεπε, αφενός, την αφαίρεση των επιλέξιμων μέσων για την εσωτερική MREL και, αφετέρου, την εφαρμογή κατάλληλου μηδενικού συντελεστή στάθμισης κινδύνου σε όλες τις περιπτώσεις που σχετίζονται με την εντολή στο πλαίσιο της οδηγίας BRRD. Παρόμοια ζητήματα διαπιστώθηκαν όσον αφορά την απαίτηση για τον δείκτη μόχλευσης του ΚΚΑ. Αυτή η κατάσταση όχι μόνο θα δημιουργούσε ασυνέπεια μεταξύ του πλαισίου προληπτικής εποπτείας και του πλαισίου εξυγίανσης, αλλά θα αντέβαινε επίσης, σύμφωνα με την ΕΑΤ, στην απαίτηση της εντολής της οδηγίας BRRD σχετικά με την παραγωγή αποτελέσματος ισοδύναμου με εκείνο της άμεσης ανάληψης. Συνήχθη το συμπέρασμα ότι ήταν αδύνατη η εκπλήρωση των απαιτήσεων της οδηγίας BRRD χωρίς τη θέσπιση πρόσθετων διατάξεων, οι οποίες, όμως, δεν θα μπορούσαν να ενταχθούν στα ρυθμιστικά τεχνικά πρότυπα (RTS) αλλά, αντίθετα, θα έπρεπε να διευκρινιστούν με βάση το κείμενο πρώτου επιπέδου.
            
            
               Πέρα από την ανάγκη εφαρμογής της έμμεσης ανάληψης των επιλέξιμων μέσων για την εσωτερική MREL, αφότου άρχισε να εφαρμόζεται το αναθεωρημένο πλαίσιο TLAC/MREL το 2019, έχουν διαπιστωθεί ορισμένα άλλα ζητήματα σχετικά με την εξυγίανση
                  20
               , τα οποία αφορούν κυρίως τη ρυθμιστική αντιμετώπιση των ομίλων G-SII με στρατηγική εξυγίανσης MPE, συμπεριλαμβανομένων των ομίλων MPE που έχουν θυγατρικές σε τρίτες χώρες. Για παράδειγμα, δεν προσδιορίζεται επί του παρόντος στον ΚΚΑ αν οι διάφορες προσαρμογές της TLAC
                  21
                για τους ομίλους G-SII με στρατηγική εξυγίανσης MPE καλύπτουν και τις θυγατρικές ομίλου G-SII οι οποίες είναι εγκατεστημένες σε τρίτη χώρα. Επιπλέον, ο μαθηματικός τύπος
                  22
               , που χρησιμοποιείται για τον υπολογισμό του πλεονάσματος TLAC/MREL μιας θυγατρικής στο πλαίσιο του γενικού καθεστώτος αφαιρέσεων που εφαρμόζεται σε G-SII με στρατηγική εξυγίανσης MPE, βασίζεται αποκλειστικά στη βάσει κινδύνου απαίτηση TLAC/MREL της θυγατρικής, ενώ δεν λήφθηκε υπόψη η απαίτηση TLAC/MREL που δεν βασίζεται στον κίνδυνο. Υπάρχουν, επίσης, ορισμένες αντιφάσεις στο κείμενο πρώτου επιπέδου, ιδίως όσον αφορά την αλληλεπίδραση των διατάξεων του ΚΚΑ και της οδηγίας BRRD
                  23
               , οι οποίες αφορούν την αντιμετώπιση πιθανών ασυνεπειών μεταξύ των απαιτήσεων SPE και των απαιτήσεων MPE. Τέλος, έχουν παρατηρηθεί ορισμένα ζητήματα όσον αφορά τα κριτήρια
                  24
                επιλεξιμότητας των μέσων για τη συμμόρφωση με την απαίτηση για εσωτερική TLAC, η οποία είναι σημαντική σε περίπτωση πτώχευσης των θυγατρικών στην ΕΕ παγκόσμιων συστημικώς σημαντικών ιδρυμάτων (G-SII) εκτός ΕΕ. 
            
            
               Για την αντιμετώπιση των ανωτέρω ζητημάτων απαιτούνται ορισμένες στοχευμένες αλλαγές σε συγκεκριμένες πτυχές του ΚΚΑ οι οποίες σχετίζονται με την εξυγίανση. Ειδικότερα, η ρυθμιστική αντιμετώπιση των ομίλων G-SII με στρατηγική εξυγίανσης MPE, συμπεριλαμβανομένων των ομίλων MPE που έχουν θυγατρικές σε τρίτες χώρες, πρέπει να ευθυγραμμιστεί καλύτερα με την αντιμετώπιση που περιγράφεται στο πρότυπο TLAC. Έτσι, θα εξασφαλιστεί ότι, σε περίπτωση εξυγίανσης, κάθε οντότητα εξυγίανσης και κάθε όμιλος εξυγίανσης που ανήκει στα εν λόγω G-SII μπορεί να εξακολουθήσει να εκτελεί κρίσιμες λειτουργίες χωρίς κίνδυνο μετάδοσης. Οι προτεινόμενες τροποποιήσεις δεν θα μεταβάλουν τη συνολική αρχιτεκτονική του πλαισίου, αλλά θα εξασφαλίσουν την ορθή εφαρμογή της TLAC και της MREL.
            
         
         
            
               
                  Πρώτον, είναι αναγκαίο να ενσωματωθεί απευθείας στον ΚΚΑ ειδική προληπτική αντιμετώπιση σχετικά με την έμμεση ανάληψη επιλέξιμων μέσων για την εσωτερική MREL (προσέγγιση «αλυσιδωτής δομής»). Οι προτεινόμενες τροποποιήσεις του ΚΚΑ θα αντιμετωπίσουν τις διαπιστωθείσες ασυνέπειες μεταξύ του ΚΚΑ και της οδηγίας BRRD, οι οποίες περιγράφονται στην επιστολή της ΕΑΤ προς την Ευρωπαϊκή Επιτροπή της 25ης Ιανουαρίου 2021. Πιο συγκεκριμένα, θα ενσωματωθεί απευθείας στον ΚΚΑ το καθεστώς αφαιρέσεων, το οποίο αναπτύχθηκε από την ΕΑΤ στο πλαίσιο των σχεδίων ρυθμιστικών τεχνικών προτύπων (RTS) βάσει της οδηγίας BRRD. Κατ’ αυτόν τον τρόπο, θα εξασφαλιστεί η ορθή λειτουργία της έμμεσης ανάληψης της εσωτερικής MREL εντός ομίλων εξυγίανσης με διάφορα επίπεδα ιδιοκτησίας, σύμφωνα με την πολιτική συμφωνία που επιτεύχθηκε κατά τη διάρκεια των διαπραγματεύσεων για την οδηγία (ΕΕ) 2019/879. Επιπλέον, οι αναθεωρήσεις θα εξασφαλίσουν ότι η αντιμετώπιση των συμμετοχών σε επιλέξιμα μέσα για την εσωτερική MREL εξακολουθεί να ευθυγραμμίζεται τόσο με το πλαίσιο εξυγίανσης όσο και με το πλαίσιο προληπτικής εποπτείας, και, επομένως, θα καταστεί δυνατή η εφαρμογή της μεθοδολογίας αφαιρέσεων που αναπτύχθηκε από την ΕΑΤ και, ταυτόχρονα, θα αποφευχθεί η εισαγωγή αδικαιολόγητης πολυπλοκότητας στην αντιμετώπιση των εν λόγω ανοιγμάτων. 
               
            
            
               Δεύτερον, πρέπει να αποσαφηνιστούν οι διατάξεις του ΚΚΑ σχετικά με τη σύγκριση μεταξύ του αθροίσματος των πραγματικών απαιτήσεων TLAC όλων των ομίλων εξυγίανσης εντός ομίλου G-SII με στρατηγική εξυγίανσης MPE και της θεωρητικής απαίτησης SPE του εν λόγω ομίλου G-SII
                  25
               . Οι προτεινόμενες αλλαγές είναι αναγκαίες για να διευκρινιστεί ο βαθμός στον οποίον οι αρχές εξυγίανσης μπορούν να αντιμετωπίσουν τις πιθανές ασυνέπειες μεταξύ των απαιτήσεων SPE και των απαιτήσεων MPE. Τούτο θα επιτευχθεί με την ευθυγράμμιση της αντιμετώπισης που προβλέπεται στον ΚΚΑ με εκείνη που προβλέπεται στην οδηγία BRRD
                  26
                και στο πρότυπο TLAC
                  27
               .
            
            
               Τρίτον, είναι αναγκαίο να τροποποιηθεί ο μαθηματικός τύπος για τον υπολογισμό του πλεονάσματος TLAC/MREL μιας θυγατρικής στο πλαίσιο του γενικού καθεστώτος αφαιρέσεων που εφαρμόζεται σε G-SII με στρατηγική εξυγίανσης MPE
                  28
               , ώστε να εξασφαλιστεί ότι ο εν λόγω τύπος λαμβάνει υπόψη τόσο τις βάσει κινδύνου απαιτήσεις TLAC/MREL της θυγατρικής όσο και εκείνες που δεν βασίζονται στον κίνδυνο, σύμφωνα με το πρότυπο TLAC. Κατ’ αυτόν τον τρόπο, θα αποφευχθεί η υπερεκτίμηση του πλεονάσματος TLAC/MREL μιας δεδομένης θυγατρικής.
            
            
               Τέταρτον, θα πρέπει να αποσαφηνιστούν ορισμένες διατάξεις του ΚΚΑ που εφαρμόζονται σε G-SII με στρατηγική εξυγίανσης MPE, ώστε να μπορούν να ληφθούν υπόψη οι θυγατρικές που είναι εγκατεστημένες εκτός της Ένωσης. Με τον τρόπο αυτόν θα ευθυγραμμιστεί ο ΚΚΑ με την αντίστοιχη αρχή της TLAC που έχει συμφωνηθεί διεθνώς και η οποία εφαρμόζεται στις θυγατρικές που είναι εγκατεστημένες σε όλες τις δικαιοδοσίες του Συμβουλίου Χρηματοπιστωτικής Σταθερότητας (FSB). 
            
            
               Πέμπτον, απαιτούνται ορισμένες στοχευμένες διευκρινίσεις στο πλαίσιο της απαίτησης ιδίων κεφαλαίων και επιλέξιμων υποχρεώσεων για ιδρύματα που είναι σημαντικές θυγατρικές ιδρυμάτων G-SII εκτός ΕΕ («εσωτερική TLAC»), ώστε να διασφαλιστεί ότι τα χρεωστικά μέσα που εκδίδονται από τα εν λόγω ιδρύματα θα μπορούν να πληρούν όλα τα κριτήρια επιλεξιμότητας για τα μέσα επιλέξιμων υποχρεώσεων. Η αλλαγή αυτή απαιτείται επειδή, επί του παρόντος, τα κριτήρια επιλεξιμότητας για τα μέσα επιλέξιμων υποχρεώσεων βασίζονται στην παραδοχή ότι τα εν λόγω μέσα εκδίδονται από οντότητα εξυγίανσης και όχι από θυγατρικές που υπόκεινται σε εσωτερική απαίτηση TLAC. Το κενό αυτό θα καλυφθεί αν διευκρινιστεί ότι οι προϋποθέσεις επιλεξιμότητας που ισχύουν για τις οντότητες εξυγίανσης ισχύουν εξίσου και για τις οντότητες που δεν είναι οντότητες εξυγίανσης, τηρουμένων των αναλογιών. Αυτό, με τη σειρά του, θα επιτρέψει στα εν λόγω ιδρύματα να εκπληρώσουν την εσωτερική τους απαίτηση TLAC, μεταξύ άλλων, και με επιλέξιμες υποχρεώσεις, όπως προβλεπόταν αρχικά από τους συννομοθέτες
                  29
               . 
            
            
               Οι εν λόγω προτεινόμενες τροποποιήσεις του ΚΚΑ μπορούν να διαδραματίσουν ουσιαστικό ρόλο στη βελτίωση της δυνατότητας εξυγίανσης ενός ιδρύματος. Δεδομένου ότι οι αντίστοιχες διατάξεις εφαρμόζονται ήδη στην Ένωση, θα πρέπει να πραγματοποιηθούν εγκαίρως οι προτεινόμενες τροποποιήσεις. Η ανάγκη για ταχεία έγκριση είναι ακόμη πιο επιτακτική, δεδομένου ότι οι τραπεζικοί όμιλοι χρειάζονται σαφήνεια σχετικά με τον μηχανισμό «αλυσιδωτής δομής» προκειμένου να αποφασίσουν με ποιον τρόπο θα οικοδομήσουν καλύτερα την εσωτερική ικανότητα MREL τους πριν από τη γενική προθεσμία συμμόρφωσης με την MREL, η οποία λήγει την 1η Ιανουαρίου 2024, με δεσμευτικούς ενδιάμεσους στόχους που πρέπει να επιτευχθούν έως την 1η Ιανουαρίου 2022
                  30
               . 
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση επιφέρει τροποποιήσεις στην ισχύουσα νομοθεσία. Οι εν λόγω τροποποιήσεις συνάδουν πλήρως με τις ισχύουσες διατάξεις πολιτικής στον τομέα των απαιτήσεων προληπτικής εποπτείας και εξυγίανσης για τα ιδρύματα. Το πλαίσιο της Ένωσης για την εξυγίανση έχει ως στόχο να διασφαλίζει ότι η απορρόφηση ζημιών και η ανακεφαλαιοποίηση των τραπεζών πραγματοποιούνται με τη χρήση ιδιωτικών μέσων όταν επιδεινώνεται η οικονομική τους κατάσταση και στη συνέχεια τίθενται υπό καθεστώς εξυγίανσης. Με τη διευκόλυνση της έμμεσης ανάληψης της εσωτερικής MREL εντός ομίλων εξυγίανσης, με την καλύτερη ευθυγράμμιση με το πρότυπο TLAC της ρυθμιστικής αντιμετώπισης των τραπεζικών ομίλων με στρατηγική εξυγίανσης MPE, και με την παροχή περαιτέρω διευκρινίσεων για ορισμένα κριτήρια επιλεξιμότητας σχετικά με τη συμμόρφωση με την εσωτερική απαίτηση TLAC, η πρόταση θα βελτιώσει την εφαρμογή των υφιστάμενων κανόνων της Ένωσης όσον αφορά τη διασφάλιση της δυνατότητας εξυγίανσης των τραπεζικών ομίλων. Αυτό το αποτέλεσμα συνάδει με τους γενικούς στόχους του ενωσιακού πλαισίου εξυγίανσης των τραπεζών, δηλαδή να διασφαλιστεί η χρηματοπιστωτική σταθερότητα και να μειωθεί η στήριξη που παρέχεται από τους φορολογουμένους για την εξυγίανση των τραπεζών, και συμβάλλει στους στόχους αυτούς. 
               
            
            
               •Συνέπεια με άλλες πολιτικές της Ένωσης
            
            
               
                  Ο προτεινόμενος κανονισμός έχει καθοριστική σημασία για την κατάλληλη εφαρμογή της ευρύτερης επανεξέτασης της χρηματοπιστωτικής νομοθεσίας της Ένωσης που προτάθηκε το 2016 και εγκρίθηκε το 2019 (δέσμη μέτρων για τη μείωση του κινδύνου) με στόχο τη μείωση των κινδύνων στον χρηματοπιστωτικό τομέα και την παράλληλη προώθηση της βιώσιμης χρηματοδότησης της οικονομικής δραστηριότητας. Ως εκ τούτου, η πρόταση συνάδει πλήρως με τους θεμελιώδεις στόχους της ΕΕ για την προώθηση της χρηματοπιστωτικής σταθερότητας, τη μείωση της στήριξης που παρέχεται από τους φορολογουμένους για την εξυγίανση των τραπεζών, καθώς και τη συμβολή στη βιώσιμη χρηματοδότηση της οικονομίας.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης (ΣΛΕΕ), την ίδια νομική βάση που έχουν οι νομοθετικές πράξεις που τροποποιούνται. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Οι στόχοι που επιδιώκονται με τον προτεινόμενο κανονισμό αποσκοπούν στη συμπλήρωση και την τροποποίηση της υφιστάμενης νομοθεσίας της ΕΕ (ΚΚΑ και BRRD) και, ως εκ τούτου, μπορούν να επιτευχθούν καλύτερα σε επίπεδο ΕΕ παρά μέσω διαφορετικών εθνικών πρωτοβουλιών. Η ικανότητα των κρατών μελών να θεσπίζουν εθνικά μέτρα είναι περιορισμένη, δεδομένου ότι ο ΚΚΑ και η BRRD ρυθμίζουν ήδη τα εν λόγω ζητήματα, οι δε αλλαγές σε εθνικό επίπεδο θα έρχονταν σε σύγκρουση με το ισχύον δίκαιο της Ένωσης. 
               
               
                  Οι προτεινόμενες τροποποιήσεις θα προαγάγουν περαιτέρω την ομοιόμορφη εφαρμογή των απαιτήσεων προληπτικής εποπτείας και τη σύγκλιση των εποπτικών πρακτικών και θα εξασφαλίσουν ισότιμους όρους ανταγωνισμού στο σύνολο της ενιαίας αγοράς τραπεζικών υπηρεσιών. Οι στόχοι της πρότασης δεν είναι δυνατόν να επιτευχθούν σε επαρκή βαθμό αποκλειστικά από τα κράτη μέλη. Εάν η Ένωση έπαυε να ρυθμίζει τις πτυχές αυτές, η εσωτερική αγορά τραπεζικών υπηρεσιών θα υπόκειτο σε διαφορετικά σύνολα κανόνων, με αποτέλεσμα τον κατακερματισμό και την υπονόμευση του πρόσφατα εκπονηθέντος ενιαίου εγχειριδίου κανόνων για τον εν λόγω τομέα.
               
            
            
               •Αναλογικότητα
            
            
               
                  Η παρούσα δράση της Ένωσης είναι αναγκαία για την επίτευξη του στόχου της βελτίωσης της εφαρμογής των υφιστάμενων κανόνων της Ένωσης όσον αφορά τη δυνατότητα εξυγίανσης των τραπεζικών ομίλων. Οι προτεινόμενες τροποποιήσεις δεν βαίνουν πέραν της διευθέτησης επιλεγμένων διατάξεων του πλαισίου προληπτικής εποπτείας της Ένωσης για τα ιδρύματα, οι οποίες αφορούν αποκλειστικά μέτρα για τη διασφάλιση της ομαλής λειτουργίας των απαιτήσεων ιδίων κεφαλαίων και επιλέξιμων υποχρεώσεων. Επιπλέον, οι προτεινόμενες τροποποιήσεις περιορίζονται σε ζητήματα που δεν μπορούν να αντιμετωπιστούν εντός του υφιστάμενου περιθωρίου διακριτικής ευχέρειας που προβλέπουν οι ισχύοντες κανόνες.
               
            
            
               •Επιλογή της νομικής πράξης
            
            
               Τα μέτρα προτείνεται να εφαρμοστούν με την τροποποίηση του ΚΚΑ μέσω της έκδοσης κανονισμού. Τα προτεινόμενα μέτρα τροποποιούν τους υφιστάμενους κανόνες σχετικά με την εφαρμογή των απαιτήσεων ιδίων κεφαλαίων και επιλέξιμων υποχρεώσεων που προβλέπονται στον ΚΚΑ. Ως εκ τούτου, ο κανονισμός ενδείκνυται ως νομική πράξη για την πρόταση.
            
         
         
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας 
            
            
               Η παρούσα πρόταση δεν συνοδεύεται από χωριστή εκτίμηση επιπτώσεων, δεδομένου ότι δεν μεταβάλλει τις θεμελιώδεις πτυχές του ΚΚΑ, αλλά αποσκοπεί κυρίως στην αποσαφήνιση της νομικής σχέσης μεταξύ δύο υφιστάμενων νομικών πράξεων της ΕΕ, δηλαδή του ΚΚΑ και της BRRD, ενσωματώνοντας απευθείας στον ΚΚΑ ειδική μεταχείριση για την έμμεση ανάληψη επιλέξιμων μέσων για την εσωτερική MREL. Οι διευκρινίσεις αυτές θα διασφαλίσουν ότι τα δύο στενά αλληλένδετα πλαίσια παραμένουν σε μεγάλο βαθμό ευθυγραμμισμένα μεταξύ τους. Αυτό, με τη σειρά του, θα επιτρέψει στα ιδρύματα να εξακολουθήσουν να υπολογίζουν, να αναφέρουν και να δημοσιοποιούν ένα ενιαίο σύνολο δεδομένων όσον αφορά το συνολικό ποσό ανοίγματος σε κίνδυνο και το μέτρο συνολικού ανοίγματος για τους σκοπούς τόσο του ΚΚΑ όσο και της BRRD, αποφεύγοντας έτσι να αυξηθεί αδικαιολόγητα η πολυπλοκότητα.
            
            
               Επιπροσθέτως, ο αντίκτυπος των μέτρων που τροποποιούνται με την παρούσα πρόταση έχει ήδη αποτελέσει αντικείμενο αναλύσεων στο πλαίσιο των εκτιμήσεων επιπτώσεων που διενεργήθηκαν για τον κανονισμό (ΕΕ) 2019/876 και την οδηγία (ΕΕ) 2019/879. Σε αυτές καλύφθηκε και το ενδεχόμενο να χρειαστεί η έκδοση πρόσθετων επιλέξιμων μέσων για την MREL ώστε να υπάρξει συμμόρφωση με την εσωτερική MREL, όπως θεσπίστηκε από τους συννομοθέτες μέσω της αναθεωρημένης BRRD. Η πρόταση βασίζεται σε μεγάλο βαθμό στις προπαρασκευαστικές εργασίες της ΕΑΤ, ιδίως όσον αφορά την ανάπτυξη των ρυθμιστικών τεχνικών προτύπων σχετικά με την έμμεση ανάληψη επιλέξιμων μέσων για την εσωτερική MREL εντός ομίλων εξυγίανσης. Η πρόταση αποσκοπεί πρωτίστως στην αντιμετώπιση ακούσιων συνεπειών που σχετίζονται με το υφιστάμενο πλαίσιο TLAC/MREL, οι οποίες απορρέουν από τους κανόνες που περιλαμβάνει επί του παρόντος ο ΚΚΑ.
            
            
               Οι προτεινόμενες τροποποιήσεις θα έχουν περιορισμένο αντίκτυπο στον διοικητικό φόρτο των ιδρυμάτων και στις δαπάνες τους για την προσαρμογή των εσωτερικών τους δραστηριοτήτων, το μεγαλύτερο δε μέρος του κόστους αναμένεται να αντισταθμιστεί από την ορθή λειτουργία της προσέγγισης της έμμεσης ανάληψης επιλέξιμων μέσων για την εσωτερική MREL εντός ομίλων εξυγίανσης και, όσον αφορά τα οικεία ιδρύματα, από τα οφέλη που προκύπτουν από τη βελτιωμένη αναγνώριση θυγατρικών τρίτης χώρας και από την περαιτέρω διευκρίνιση των όρων επιλεξιμότητας των μέσων που εκδίδονται στο πλαίσιο της απαίτησης εσωτερικής TLAC.
            
            
               •Θεμελιώδη δικαιώματα
            
            
               Η Ένωση δεσμεύεται να εφαρμόζει υψηλά πρότυπα προστασίας των θεμελιωδών δικαιωμάτων και έχει υπογράψει ευρύ φάσμα συμβάσεων για τα ανθρώπινα δικαιώματα. Στο πλαίσιο αυτό, η πρόταση δεν είναι πιθανό να έχει άμεσο αντίκτυπο στα εν λόγω δικαιώματα, όπως απαριθμούνται στις κύριες συμβάσεις των Ηνωμένων Εθνών για τα ανθρώπινα δικαιώματα, στον Χάρτη των Θεμελιωδών Δικαιωμάτων της Ευρωπαϊκής Ένωσης, ο οποίος αποτελεί αναπόσπαστο μέρος των Συνθηκών της ΕΕ, και στην Ευρωπαϊκή Σύμβαση για τα Δικαιώματα του Ανθρώπου (ΕΣΔΑ). 
            
            
               
                  4.
                        ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
               
               
                  Η πρόταση δεν έχει επιπτώσεις στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
               (1)Ειδική μεταχείριση για την έμμεση ανάληψη επιλέξιμων μέσων για την εσωτερική MREL
            
            
               Για να εφαρμοστεί η πολιτική συμφωνία που επιτεύχθηκε κατά τις διαπραγματεύσεις για την οδηγία (ΕΕ) 2019/879, προτείνεται η εισαγωγή, απευθείας στον ΚΚΑ, του καθεστώτος αφαιρέσεων, το οποίο αναπτύχθηκε από την ΕΑΤ στο πλαίσιο των σχεδίων ρυθμιστικών τεχνικών προτύπων (RTS) βάσει της BRRD. Ως εκ τούτου, ο προτεινόμενος κανονισμός εισάγει απαίτηση, στο άρθρο 72ε παράγραφος 5 του ΚΚΑ, σύμφωνα με την οποία οι ενδιάμεσες μητρικές επιχειρήσεις στην αλυσίδα ιδιοκτησίας θα πρέπει να αφαιρούν από τη δική τους ικανότητα εσωτερικής MREL το ποσό των συμμετοχών τους σε επιλέξιμα μέσα για την εσωτερική MREL, συμπεριλαμβανομένων των ιδίων κεφαλαίων, που εκδίδονται από θυγατρικές τους που ανήκουν στον ίδιο όμιλο εξυγίανσης. 
            
            
               Η θέσπιση καθεστώτος αφαιρέσεων είναι αναγκαία. Από τη σκοπιά της εξυγίανσης, το καθεστώς διασφαλίζει επαρκή ανάντη ροή των ζημιών και κατάντη ροή κεφαλαίου μεταξύ των οντοτήτων εξυγίανσης και των τελικών θυγατρικών τους, αποφεύγει τον διπλό συνυπολογισμό της ικανότητας απορρόφησης ζημιών της θυγατρικής για τους σκοπούς της συμμόρφωσης της ενδιάμεσης μητρικής επιχείρησης με την εσωτερική MREL, και προβλέπει αποτέλεσμα ισοδύναμο με εκείνο της πλήρους άμεσης ανάληψης από την οντότητα εξυγίανσης μέσων που εκδίδονται από τις τελικές θυγατρικές τους. Επίσης, το καθεστώς αφαιρέσεων είναι αναγκαίο και από την άποψη της προληπτικής εποπτείας, δεδομένου ότι, χωρίς ένα τέτοιο καθεστώς, οι μεμονωμένοι συντελεστές φερεγγυότητας των ενδιάμεσων μητρικών επιχειρήσεων δεν θα εκφράζουν με τρόπο κατάλληλο και συνετό την πραγματική τους ικανότητα απορρόφησης ζημιών, καθώς θα συμπεριλαμβάνουν και την ικανότητα απορρόφησης ζημιών των θυγατρικών τους. Αυτό θα μπορούσε να θέσει σε κίνδυνο την ορθή λειτουργία της επιλεγείσας στρατηγικής εξυγίανσης, καθώς η ενδιάμεση μητρική επιχείρηση θα μπορούσε να εξαντλεί όχι μόνο τη δική της ικανότητα απορρόφησης ζημιών, αλλά και εκείνη της θυγατρικής της, μέχρι του σημείου η ενδιάμεση μητρική ή η θυγατρική να μην είναι πλέον βιώσιμη. Η προσέγγιση των αφαιρέσεων διασφαλίζει ότι οι ενδιάμεσες μητρικές επιχειρήσεις δηλώνουν διαθέσιμα ίδια κεφάλαια μόνο στον βαθμό που αυτά σχετίζονται με τους κινδύνους που αφορούν τον δικό τους ισολογισμό. Επιπλέον, η προσέγγιση θα συμβάλει στην έγκαιρη εφαρμογή των περιορισμών του μέγιστου διανεμητέου ποσού σύμφωνα με τα άρθρα 141 και 141β της ΟΚΑ και το άρθρο 16α της BRRD, καθώς και στην έγκαιρη διαπίστωση ότι η ενδιάμεση μητρική επιχείρηση δεν είναι πλέον βιώσιμη.
            
            
               Το καθεστώς αφαιρέσεων θα πρέπει να εφαρμόζεται σε όλες τις ενδιάμεσες μητρικές επιχειρήσεις που είναι ιδρύματα ή οντότητες του άρθρου 1 παράγραφος 1 στοιχεία β) έως δ) της BRRD και οι οποίες υποχρεούνται να τηρούν την εσωτερική MREL όπως καθορίζεται από την αρχή εξυγίανσης, ανεξαρτήτως του αν ανήκουν σε ομίλους G-SII. Ως εκ τούτου, οι αναφορές σε στοιχεία επιλέξιμων υποχρεώσεων θα πρέπει να θεωρείται ότι περιλαμβάνουν και τις υποχρεώσεις που είναι επιλέξιμες ώστε να υπάρξει συμμόρφωση με την εσωτερική MREL σύμφωνα με το άρθρο 45στ παράγραφος 2 στοιχείο α) της BRRD.
            
            
               Το καθεστώς αφαιρέσεων περιορίζεται αυστηρά στις ενδιάμεσες μητρικές επιχειρήσεις, στο πλαίσιο των έμμεσων αναλήψεων μέσων για την εσωτερική MREL. Ως εκ τούτου, το άρθρο 49 παράγραφος 2 του ΚΚΑ χρειάζεται να τροποποιηθεί μόνο όσον αφορά τα ανοίγματα που εμπίπτουν στη νέα μεταχείριση που προβλέπεται στο άρθρο 72ε παράγραφος 5 του ΚΚΑ. Επιπλέον, για να διασφαλιστεί η διατήρηση της αναλογικότητας του νέου καθεστώτος αφαιρέσεων, τα ιδρύματα θα μπορούν να επιλέγουν τον συνδυασμό μέσων (ίδια κεφάλαια έναντι επιλέξιμων υποχρεώσεων) με τα οποία η ενδιάμεση μητρική επιχείρηση χρηματοδοτεί την απόκτηση μέσων εσωτερικής MREL των θυγατρικών της. Αυτό επιτυγχάνεται με την κατά πρώτον εφαρμογή των αφαιρέσεων στο σύνολο των επιλέξιμων υποχρεώσεων της ενδιάμεσης μητρικής επιχείρησης. Μόνο όταν το αφαιρετέο ποσό υπερβαίνει το σύνολο των επιλέξιμων υποχρεώσεων της ενδιάμεσης μητρικής επιχείρησης θα πρέπει να εφαρμόζονται οι υπόλοιπες αφαιρέσεις στο σύνολο των ιδίων κεφαλαίων της για σκοπούς προληπτικής εποπτείας, αρχίζοντας από τα στοιχεία της κατηγορίας 2 [άρθρο 66 στοιχείο ε) του ΚΚΑ]
                  31
               . Στην πράξη, αυτό σημαίνει ότι η ενδιάμεση μητρική επιχείρηση θα μπορεί να αποφεύγει πλήρως τυχόν αφαιρέσεις που σχετίζονται με ίδια κεφάλαια, εφόσον εκδίδει επαρκή μέσα επιλέξιμων υποχρεώσεων MREL υπέρ της οντότητας εξυγίανσης.
            
            
               Σε ορισμένες εξαιρετικές περιπτώσεις, και συγκεκριμένα όταν η εσωτερική MREL και η εσωτερική TLAC δεν εφαρμόζονται σε μεμονωμένη αλλά σε ενοποιημένη βάση
                  32
               , η εφαρμογή καθεστώτος αφαιρέσεων μπορεί να είναι υπερβολική και ενδεχομένως να οδηγήσει σε διπλή κύρωση σύμφωνα με την προβλεπόμενη προσέγγιση της πλήρους αφαίρεσης με βάση τις συμμετοχές. Πράγματι, σε αυτές τις περιπτώσεις, η ενδιάμεση μητρική επιχείρηση θα πρέπει να απορροφά τις ζημίες των θυγατρικών της και, επομένως, να διαθέτει επαρκή ικανότητα απορρόφησης ζημιών και ανακεφαλαιοποίησης ώστε να καλύπτει τις δικές της ανάγκες, καθώς και τις ανάγκες των θυγατρικών στην περίμετρο της ενοποίησης. Ως εκ τούτου, οι περιπτώσεις αυτές εξαιρούνται από το καθεστώς αφαιρέσεων
                  33
               .
            
            
               Η έμμεση ανάληψη επιλέξιμων μέσων για την εσωτερική MREL θα πρέπει να διασφαλίζει ότι, όταν μια θυγατρική φτάνει σε σημείο μη βιωσιμότητας, οι ζημίες μετακυλίονται πραγματικά στην οντότητα εξυγίανσης και ότι η θυγατρική ανακεφαλαιοποιείται από αυτήν. Επομένως, οι ζημίες αυτές υποτίθεται ότι δεν απορροφώνται από την ενδιάμεση μητρική επιχείρηση, η οποία αποτελεί απλώς το όχημα μετακύλισης των ζημιών στην οντότητα εξυγίανσης. Κατά συνέπεια, και προκειμένου να διασφαλιστεί ότι το αποτέλεσμα της έμμεσης ανάληψης είναι ισοδύναμο με εκείνο της πλήρους άμεσης ανάληψης, όπως πρόβλεψαν οι συννομοθέτες με το άρθρο 45στ παράγραφος 6 της BRRD, το καθεστώς αφαιρέσεων συνοδεύεται από την εφαρμογή συντελεστή στάθμισης κινδύνου 0 % για τα ανοίγματα που υπόκεινται στο εν λόγω καθεστώς και από αντίστοιχη εξαίρεση των εν λόγω ανοιγμάτων από τον υπολογισμό του μέτρου του συνολικού ανοίγματος του δείκτη μόχλευσης. Αυτό αποτυπώνεται στα άρθρα 113 παράγραφος 1, 151 παράγραφος 1 και 429α παράγραφος 1 του ΚΚΑ.
            
            
               Η ως άνω προσέγγιση επιτρέπει την εφαρμογή της έμμεσης ανάληψης μέσων για την εσωτερική MREL σύμφωνα με τους όρους που συμφωνήθηκαν από τους συννομοθέτες κατά τις διαπραγματεύσεις της οδηγίας (ΕΕ) 2019/879 και αντικατοπτρίζονται στην εντολή που δόθηκε στην ΕΑΤ. Επιπλέον, η προσέγγιση αυτή είναι απλή, ιδίως σε σύγκριση με το σενάριο όπου οι αναγκαίες αφαιρέσεις θα εφαρμόζονταν μόνο στο πλαίσιο εξυγίανσης. Με την ευθυγράμμιση της μεταχείρισης στα δύο στενά αλληλένδετα πλαίσια, του ΚΚΑ και της BRRD, τα ιδρύματα μπορούν να εξακολουθήσουν να υπολογίζουν, να αναφέρουν και να δημοσιοποιούν ένα ενιαίο σύνολο δεδομένων όσον αφορά το συνολικό ποσό ανοίγματος σε κίνδυνο και το μέτρο συνολικού ανοίγματος για τους σκοπούς τόσο του ΚΚΑ όσο και της BRRD, με αποτέλεσμα να αποφεύγεται η αδικαιολόγητη αύξηση της πολυπλοκότητας.
            
            
               Δεδομένου ότι η ειδική μεταχείριση που αναπτύχθηκε από την ΕΑΤ στο πλαίσιο των σχεδίων ρυθμιστικών τεχνικών προτύπων βάσει της εντολής της BRRD ενσωματώνεται απευθείας στον ΚΚΑ, τα ρυθμιστικά τεχνικά πρότυπα δεν είναι πλέον αναγκαία. Κατά συνέπεια, το άρθρο 45στ παράγραφος 6 της BRRD απαλείφεται.
            
         
         
            
               (2)Σύγκριση μεταξύ της θεωρητικής απαίτησης SPE και του αθροίσματος των πραγματικών απαιτήσεων MPE
            
            
               Το άρθρο 12α του ΚΚΑ προβλέπει ότι οι όμιλοι G-SII με στρατηγική εξυγίανσης MPE πρέπει να υπολογίζουν την απαίτηση TLAC του άρθρου 92α παράγραφος 1 στοιχείο α) του ΚΚΑ βάσει της θεωρητικής υπόθεσης ότι ο όμιλος θα εξυγιανθεί στο πλαίσιο στρατηγικής εξυγίανσης SPE (θεωρητική απαίτηση SPE). Στη συνέχεια, οι αρχές εξυγίανσης πρέπει να συγκρίνουν αυτή τη θεωρητική απαίτηση SPE με το άθροισμα των πραγματικών απαιτήσεων TLAC κάθε οντότητας εξυγίανσης του ομίλου, στο πλαίσιο στρατηγικής εξυγίανσης MPE (απαιτήσεις MPE). Εντούτοις, οι διατάξεις του ΚΚΑ όσον αφορά τις συνέπειες της σύγκρισης αυτής είναι αντιφατικές. 
            
            
               Πιο συγκεκριμένα, όταν η θεωρητική απαίτηση SPE είναι χαμηλότερη από το άθροισμα των πραγματικών απαιτήσεων MPE, το άρθρο 92α παράγραφος 3 του ΚΚΑ ορίζει επί του παρόντος ότι οι αρχές εξυγίανσης μπορούν να ενεργούν σύμφωνα με τα άρθρα 45δ παράγραφος 4 και 45η παράγραφος 2 της BRRD. Αντιθέτως, το άρθρο 12α τελευταίο εδάφιο του ΚΚΑ ορίζει ότι οι εν λόγω αρχές ενεργούν στην περίπτωση αυτή. Στο ίδιο πνεύμα, όταν η θεωρητική απαίτηση SPE είναι υψηλότερη από το άθροισμα των πραγματικών απαιτήσεων MPE, το άρθρο 12α δεύτερο εδάφιο του ΚΚΑ ορίζει ότι οι αρχές εξυγίανσης μπορούν να ενεργούν, κάτι που φαίνεται να έρχεται σε αντίθεση με το άρθρο 45η παράγραφος 2 τελευταίο εδάφιο της BRRD. Το εν λόγω τελευταίο εδάφιο προβλέπει ότι το άθροισμα των πραγματικών απαιτήσεων MPE
                  34
                δεν πρέπει ποτέ να είναι χαμηλότερο από τις θεωρητικές απαιτήσεις SPE
                  35
                και, ως εκ τούτου, διευκρινίζει ότι στην περίπτωση αυτή η ενέργεια των αρχών εξυγίανσης είναι υποχρεωτική και όχι προαιρετική.
            
            
               Με βάση τα ανωτέρω, προτείνεται η τροποποίηση του άρθρου 12α του ΚΚΑ προκειμένου να διευκρινιστεί ότι, βάσει του υπολογισμού που προβλέπεται στο εν λόγω άρθρο, οι αρχές εξυγίανσης θα πρέπει πάντοτε να ενεργούν σύμφωνα με τα άρθρα 45δ παράγραφος 4 και 45η παράγραφος 2 της BRRD. Το άρθρο 92α παράγραφος 3 του ΚΚΑ μπορεί κατόπιν να απαλειφθεί. Με τον τρόπο αυτό εξαλείφονται οι ασυνέπειες από τον ΚΚΑ, ευθυγραμμίζονται οι διατάξεις του ΚΚΑ με εκείνες της BRRD και με το πρότυπο TLAC, και διασφαλίζεται ότι λαμβάνονται πάντοτε υπόψη τυχόν πρόσθετες απαιτήσεις MREL που καθορίζονται από την αρχή εξυγίανσης σύμφωνα με το άρθρο 45δ παράγραφος 1 στοιχείο β) της BRRD.
            
            
               (3)Αφαιρέσεις από στοιχεία επιλέξιμων υποχρεώσεων: απαιτήσεις που δεν βασίζονται στον κίνδυνο για ίδια κεφάλαια και επιλέξιμες υποχρεώσεις
            
            
               Το άρθρο 72ε του ΚΚΑ προβλέπει καθεστώς αφαιρέσεων που εφαρμόζεται άμεσα στα G-SII με στρατηγική εξυγίανσης MPE. Αυτό συνάδει με το πρότυπο TLAC, το οποίο αποσκοπεί να διασφαλίσει ότι στους ομίλους G-SII με περισσότερες από μία οντότητες εξυγίανσης, η ικανότητα απορρόφησης ζημιών κάθε οντότητας εξυγίανσης υπολογίζεται χωρίς να λαμβάνονται υπόψη τυχόν ανοίγματα σε άλλες οντότητες εξυγίανσης του ίδιου ομίλου που αντιστοιχούν σε μέσα TLAC. Η λογική αυτής της διάταξης είναι να ελαχιστοποιηθεί ο κίνδυνος μετάδοσης εντός του ομίλου G-SII και να διασφαλιστεί ότι οι οντότητες εξυγίανσης διαθέτουν επαρκή ικανότητα απορρόφησης ζημιών σε περίπτωση πτώχευσης, η οποία δεν θα πρέπει να μειώνεται από ζημίες που προκύπτουν από ενδοομιλικές συμμετοχές σε μέσα TLAC. Χωρίς τις εν λόγω αφαιρέσεις, η πτώχευση μίας οντότητας εξυγίανσης του ομίλου G-SII θα προκαλούσε ζημίες σε άλλες οντότητες εξυγίανσης του ίδιου ομίλου και, κατά συνέπεια, σε μείωση της ικανότητας απορρόφησης ζημιών και της ικανότητας ανακεφαλαιοποίησης των εν λόγω οντοτήτων εξυγίανσης.
            
            
               Επίσης, ο ΚΚΑ, στο άρθρο 72ε παράγραφος 4, προβλέπει εξαίρεση από το εν λόγω γενικό καθεστώς αφαιρέσεων. Η εξαίρεση αυτή ορίζει ότι η αφαίρεση στοιχείων ιδίων κεφαλαίων και επιλέξιμων υποχρεώσεων, που εκδίδονται από θυγατρική και κατέχονται από τη μητρική της, μπορεί να μειωθεί σε επίπεδο μητρικής επιχείρησης, εάν το ποσό της εν λόγω μείωσης αφαιρείται στο επίπεδο της θυγατρικής από την ικανότητα απορρόφησης ζημιών και ανακεφαλαιοποίησης της θυγατρικής.
            
            
               Μία από τις προϋποθέσεις για τη μείωση των αφαιρέσεων σε επίπεδο μητρικής επιχείρησης και, αντ’ αυτού, την αφαίρεση του ποσού της εν λόγω μείωσης στο επίπεδο της θυγατρικής, είναι η εν λόγω θυγατρική να είναι πλεονασματική όσον αφορά την απαίτησή της για ίδια κεφάλαια και επιλέξιμες υποχρεώσεις. Η απαίτηση αυτή εκφράζεται ως δείκτης βάσει κινδύνου και ως δείκτης μη βασιζόμενος στον κίνδυνο, σύμφωνα με το άρθρο 92α παράγραφος 1 του ΚΚΑ και το άρθρο 45 παράγραφος 2 της BRRD. Ωστόσο, ο μαθηματικός τύπος του ΚΚΑ για τον υπολογισμό του πλεονάσματος της θυγατρικής βασίζεται μόνο στην απαίτηση βάσει κινδύνου. Αυτό, με τη σειρά του, μπορεί να οδηγήσει σε υπερεκτίμηση του πλεονάσματος για τις θυγατρικές για τις οποίες η απαίτηση ιδίων κεφαλαίων και επιλέξιμων υποχρεώσεων που δεν βασίζεται στον κίνδυνο είναι υψηλότερη από την απαίτηση βάσει κινδύνου.
            
            
               Ως εκ τούτου, προτείνεται να τροποποιηθεί ο μαθηματικός τύπος που ορίζεται στο άρθρο 72ε παράγραφος 4 του ΚΚΑ. Σύμφωνα με το πρότυπο TLAC, ο τύπος αυτός θα λαμβάνει πλέον υπόψη τόσο τις απαιτήσεις βάσει κινδύνου όσο και τις απαιτήσεις που δεν βασίζονται στον κίνδυνο για τα ίδια κεφάλαια και τις επιλέξιμες υποχρεώσεις της εκάστοτε θυγατρικής.
            
            
               (4)Συμπερίληψη των εγκατεστημένων εκτός Ένωσης θυγατρικών
            
            
               Τα άρθρα 12α και 72ε παράγραφος 4 του ΚΚΑ δεν καλύπτουν ρητά τις θυγατρικές που εδρεύουν σε τρίτη χώρα. Ως εκ τούτου, ενδέχεται οι τραπεζικοί όμιλοι της ΕΕ που εφαρμόζουν παγκόσμια στρατηγική εξυγίανσης MPE να μην μπορούν να λαμβάνουν υπόψη τις θυγατρικές που είναι εγκατεστημένες εκτός Ένωσης. Αυτό είναι σημαντικό, για παράδειγμα, κατά τη σύγκριση του αθροίσματος των πραγματικών απαιτήσεων MPE έναντι της θεωρητικής απαίτησης SPE σύμφωνα με το άρθρο 12α του ΚΚΑ. Η σύγκριση αυτή θα έπρεπε να γίνει μεταξύ αφενός μιας θεωρητικής απαίτησης SPE που αποτελείται από ολόκληρο τον όμιλο και αφετέρου του αθροίσματος των απαιτήσεων MPE όπως καθορίζονται μόνο για τις οντότητες εξυγίανσης της ΕΕ. Στο ίδιο πνεύμα, η εξαίρεση από το γενικό καθεστώς αφαιρέσεων που ισχύει για τα G-SII με στρατηγική εξυγίανσης MPE, η οποία προβλέπεται στο άρθρο 72ε παράγραφος 4 του ΚΚΑ, δεν θα μπορούσε να εφαρμοστεί εάν η οικεία θυγατρική εδρεύει σε τρίτη χώρα.
            
            
               Προκειμένου να ευθυγραμμιστεί η μεταχείριση του ΚΚΑ όσον αφορά τις θυγατρικές τρίτων χωρών με εκείνη που περιγράφεται στο αντίστοιχο πρότυπο TLAC το οποίο ισχύει για τις οντότητες που είναι εγκατεστημένες σε όλες τις δικαιοδοσίες του ΣΧΣ, προτείνεται να τροποποιηθούν τα άρθρα 12α και 72ε παράγραφος 4 του ΚΚΑ, ώστε να διευκρινιστεί ότι αμφότερες οι διατάξεις ισχύουν και για τις θυγατρικές που είναι εγκατεστημένες εκτός Ένωσης. 
            
            
               Η εφαρμογή του άρθρου 72ε παράγραφος 4 του ΚΚΑ πρέπει να περιορίζεται στις περιπτώσεις στις οποίες εφαρμόζεται καθεστώς εξυγίανσης τρίτης χώρας στις οικείες θυγατρικές. Πράγματι, χωρίς εφαρμοστέο τοπικό καθεστώς εξυγίανσης και χωρίς την ύπαρξη αρχής εξυγίανσης ή άλλης αρχής που να ασκεί παρόμοιες αρμοδιότητες, δεν θα υπήρχαν αξιόπιστα νομικά μέσα για να διασφαλιστεί ότι το πλεόνασμα κεφαλαίου —το οποίο θα είχε πρακτικά μεταβιβαστεί στο μητρικό ίδρυμα στην ΕΕ μέσω της μείωσης των αφαιρέσεων σε επίπεδο μητρικής εταιρείας— θα μπορούσε πράγματι να μεταβιβαστεί σε περίπτωση αφερεγγυότητας της θυγατρικής. Αυτό οφείλεται στο γεγονός ότι, χωρίς την ύπαρξη τοπικού καθεστώτος εξυγίανσης, τα ιδρύματα που έχουν πτωχεύσει θα υπόκεινται σε διαδικασίες αφερεγγυότητας σύμφωνα με τη νομοθεσία της τρίτης χώρας. Κατά συνέπεια, η μητρική επιχείρηση θα έπρεπε να ανταγωνιστεί τους άλλους πιστωτές κατά την πτώχευση της θυγατρικής για την είσπραξη των ανεξόφλητων απαιτήσεων.
            
            
               (5)Διευκρινίσεις σχετικά με την επιλεξιμότητα των χρεωστικών μέσων που εκδίδονται στο πλαίσιο της απαίτησης εσωτερικής TLAC
            
            
               Στο άρθρο 92β του ΚΚΑ καθορίζεται η απαίτηση εσωτερικής TLAC για σημαντικές θυγατρικές των G-SII εκτός ΕΕ που δεν είναι οντότητες εξυγίανσης. Η απαίτηση αυτή μπορεί να ικανοποιείται με ίδια κεφάλαια και με μέσα επιλέξιμων υποχρεώσεων, όπως ορίζεται στο άρθρο 92β παράγραφος 2. Ενώ τα κριτήρια επιλεξιμότητας για τα μέσα επιλέξιμων υποχρεώσεων βασίζονται στην παραδοχή ότι τα εν λόγω μέσα εκδίδονται από οντότητα εξυγίανσης
                  36
               , οι οντότητες που υπόκεινται σε απαίτηση εσωτερικής TLAC δεν είναι, εξ ορισμού, οντότητες εξυγίανσης
                  37
               . Ως εκ τούτου, τα χρεωστικά μέσα που εκδίδονται από τις εν λόγω οντότητες δεν μπορούν να πληρούν όλα τα κριτήρια επιλεξιμότητας για τα μέσα επιλέξιμων υποχρεώσεων. Κατά συνέπεια, και σε αντίθεση με το άρθρο 92β παράγραφος 2 του ΚΚΑ, τα εν λόγω ιδρύματα ενδέχεται να κληθούν να εκπληρώσουν την απαίτηση για την εσωτερική τους TLAC μόνο με ίδια κεφάλαια.
            
            
               Για την κάλυψη αυτού του νομικού κενού, μετά το άρθρο 72β παράγραφος 2 τρίτο εδάφιο του ΚΚΑ, προστίθεται νέο εδάφιο. Το εν λόγω εδάφιο διευκρινίζει ότι, για τους σκοπούς της εσωτερικής TLAC, οι αναφορές στην οντότητα εξυγίανσης πρέπει να νοούνται ως αναφορές στην οντότητα που υπόκειται στην απαίτηση του άρθρου 92β του ΚΚΑ. Αυτό επιτρέπει στις σημαντικές θυγατρικές ενός G-SII εκτός ΕΕ να εκδίδουν και, άρα, να χρησιμοποιούν μέσα επιλέξιμων υποχρεώσεων για την εκπλήρωση της απαίτησης για την εσωτερική τους TLAC, όπως ήταν η πρόθεση των συννομοθετών.
            
            
               2021/0343 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 575/2013 και της οδηγίας 2014/59/ΕΕ όσον αφορά την προληπτική αντιμετώπιση παγκόσμιων συστημικά σημαντικών ομίλων ιδρυμάτων με στρατηγική εξυγίανσης πολλαπλών σημείων έναρξης και μεθοδολογία για την έμμεση ανάληψη μέσων που είναι επιλέξιμα για την εκπλήρωση της ελάχιστης απαίτησης ιδίων κεφαλαίων και επιλέξιμων υποχρεώσεων
            
         
         
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας
                  38
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  39
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η οδηγία (ΕΕ) 2019/879 του Ευρωπαϊκού Κοινοβουλίου και του Συμβουλίου
                  40
               , ο κανονισμός (ΕΕ) 2019/877 του Ευρωπαϊκού Κοινοβουλίου και του Συμβουλίου
                  41
                και ο κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου
                  42
                τροποποίησαν το ενωσιακό πλαίσιο εξυγίανσης των τραπεζών μέσω τροποποιήσεων της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου
                  43
               , του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου
                  44
                και του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
                  45
               . Οι εν λόγω τροποποιήσεις ήταν αναγκαίες για να εφαρμοστούν στην Ένωση οι διεθνείς όροι λειτουργίας της συνολικής ικανότητας απορρόφησης ζημιών (TLAC) (το «πρότυπο TLAC»)
                  46
                για τις παγκόσμιες συστημικά σημαντικές τράπεζες και για να ενισχυθεί η εφαρμογή της ελάχιστης απαίτησης ιδίων κεφαλαίων και επιλέξιμων υποχρεώσεων (MREL) για όλες τις τράπεζες. Το αναθεωρημένο ενωσιακό πλαίσιο εξυγίανσης των τραπεζών θα πρέπει να διασφαλίζει καλύτερα ότι η απορρόφηση των ζημιών και η ανακεφαλαιοποίηση των τραπεζών πραγματοποιείται με ιδιωτικά μέσα όταν οι εν λόγω τράπεζες καθίστανται οικονομικά μη βιώσιμες και, στη συνέχεια, τίθενται υπό καθεστώς εξυγίανσης.
            
            
               (2)Το άρθρο 12α του κανονισμού (ΕΕ) αριθ. 575/2013 προβλέπει ότι οι όμιλοι παγκόσμιων συστημικά σημαντικών ιδρυμάτων (G-SII) με στρατηγική εξυγίανσης βάσει της οποίας μπορούν να εξυγιανθούν περισσότερες από μία οντότητες του ομίλου [στρατηγική εξυγίανσης πολλαπλών σημείων έναρξης (MPE)] πρέπει να υπολογίζουν την βάσει κινδύνου απαίτηση ιδίων κεφαλαίων και επιλέξιμων υποχρεώσεων βάσει της θεωρητικής παραδοχής ότι μόνο μία οντότητα του ομίλου θα εξυγιανθεί, με τη μεταφορά των ζημιών και των αναγκών ανακεφαλαιοποίησης τυχόν θυγατρικών του εν λόγω ομίλου στην οντότητα εξυγίανσης [στρατηγική εξυγίανσης μοναδικού σημείου έναρξης (SPE)]. Σύμφωνα με το πρότυπο TLAC, ο υπολογισμός αυτός θα πρέπει να λαμβάνει υπόψη όλες τις οντότητες τρίτων χωρών που ανήκουν σε G-SII οι οποίες θα ήταν οντότητες εξυγίανσης εάν ήταν εγκατεστημένες στην Ένωση.
            
            
               (3)Σύμφωνα με το άρθρο 45η παράγραφος 2 τρίτο εδάφιο της οδηγίας 2014/59/ΕΕ και το πρότυπο TLAC, το άθροισμα των πραγματικών απαιτήσεων ιδίων κεφαλαίων και επιλέξιμων υποχρεώσεων ενός ομίλου G-SII με στρατηγική εξυγίανσης MPE δεν πρέπει να είναι χαμηλότερο από τη θεωρητική απαίτηση του εν λόγω ομίλου στο πλαίσιο στρατηγικής εξυγίανσης SPE. Ο κανονισμός (ΕΕ) αριθ. 575/2013, και συγκεκριμένα τα άρθρα 12α και 92α παράγραφος 3, θα πρέπει να ευθυγραμμιστούν με τις αντίστοιχες διατάξεις της οδηγίας 2014/59/ΕΕ και να διασφαλίσουν ότι οι αρχές εξυγίανσης ενεργούν πάντοτε σύμφωνα με την εν λόγω οδηγία και λαμβάνουν υπόψη τόσο τις απαιτήσεις ιδίων κεφαλαίων και επιλέξιμων υποχρεώσεων που ορίζονται στον κανονισμό (ΕΕ) αριθ. 575/2013, όσο και τυχόν πρόσθετες απαιτήσεις ιδίων κεφαλαίων και επιλέξιμων υποχρεώσεων που καθορίζονται σύμφωνα με το άρθρο 45δ της οδηγίας 2014/59/ΕΕ. Τούτο δεν θα πρέπει να εμποδίζει τις αρχές εξυγίανσης να καταλήγουν στο συμπέρασμα ότι τυχόν προσαρμογή προς ελαχιστοποίηση ή εξάλειψη της διαφοράς μεταξύ του αθροίσματος των πραγματικών απαιτήσεων ιδίων κεφαλαίων και επιλέξιμων υποχρεώσεων ενός ομίλου G-SII με στρατηγική εξυγίανσης MPE και της θεωρητικής απαίτησης του εν λόγω ομίλου στο πλαίσιο στρατηγικής εξυγίανσης SPE, όταν το πρώτο είναι υψηλότερο από τη δεύτερη, θα ήταν ακατάλληλη ή ασυμβίβαστη με τη στρατηγική εξυγίανσης του G-SII.
            
            
               (4)Το άρθρο 92β του κανονισμού (ΕΕ) αριθ. 575/2013 ορίζει ότι η απαίτηση ιδίων κεφαλαίων και επιλέξιμων υποχρεώσεων για σημαντικές θυγατρικές G-SII εκτός ΕΕ που δεν είναι οντότητες εξυγίανσης μπορεί, μεταξύ άλλων, να πληρούται με μέσα επιλέξιμων υποχρεώσεων. Ωστόσο, τα κριτήρια επιλεξιμότητας για τα μέσα επιλέξιμων υποχρεώσεων που ορίζονται στο άρθρο 72β παράγραφος 2 στοιχεία γ), ια), ιβ) και ιγ) του κανονισμού (ΕΕ) αριθ. 575/2013 προϋποθέτουν ότι η οντότητα έκδοσης είναι οντότητα εξυγίανσης. Θα πρέπει να διασφαλιστεί ότι οι εν λόγω σημαντικές θυγατρικές μπορούν να εκδίδουν χρεωστικά μέσα που πληρούν όλα τα κριτήρια επιλεξιμότητας, όπως είχε αρχικά προβλεφθεί.
            
            
               (5)Σύμφωνα με το άρθρο 72ε παράγραφος 4 πρώτο εδάφιο του κανονισμού (ΕΕ) αριθ. 575/2013, οι αρχές εξυγίανσης μπορούν να επιτρέπουν σε G-SII με στρατηγική εξυγίανσης MPE να αφαιρεί ορισμένες συμμετοχές σε μέσα ιδίων κεφαλαίων και επιλέξιμων υποχρεώσεων των θυγατρικών του που δεν ανήκουν στον ίδιο όμιλο εξυγίανσης, αφαιρώντας ένα χαμηλότερο, προσαρμοσμένο ποσό που ορίζεται από την αρχή εξυγίανσης. Το άρθρο 72ε παράγραφος 4 δεύτερο εδάφιο του εν λόγω κανονισμού ορίζει ότι, στις περιπτώσεις αυτές, η διαφορά μεταξύ του προσαρμοσμένου ποσού και του αρχικού ποσού αφαιρείται από την ικανότητα απορρόφησης ζημιών και ανακεφαλαιοποίησης των οικείων θυγατρικών. Σύμφωνα με το πρότυπο TLAC, η προσέγγιση αυτή θα πρέπει να λαμβάνει υπόψη τις απαιτήσεις, τόσο τις βασιζόμενες όσο και τις μη βασιζόμενες στον κίνδυνο, ιδίων κεφαλαίων και επιλέξιμων υποχρεώσεων της οικείας θυγατρικής. Επιπλέον, η προσέγγιση αυτή θα πρέπει να εφαρμόζεται σε όλες τις θυγατρικές τρίτων χωρών που ανήκουν στο εν λόγω G-SII, εφόσον οι εν λόγω θυγατρικές υπόκεινται σε τοπικό καθεστώς εξυγίανσης, ισοδύναμο με διεθνώς συμφωνημένα πρότυπα.
            
            
               (6)Για να καταστεί λειτουργική η προσέγγιση της έμμεσης ανάληψης μέσων που είναι επιλέξιμα για την εκπλήρωση της εσωτερικής MREL στο εσωτερικό ομίλων εξυγίανσης και να διασφαλιστεί ότι η προσέγγιση αυτή είναι ορθή από άποψη προληπτικής εποπτείας, η Ευρωπαϊκή Αρχή Τραπεζών (ΕΑΤ) έλαβε εντολή, βάσει του άρθρου 45στ παράγραφος 6 της οδηγίας 2014/59/ΕΕ, να καταρτίσει σχέδια ρυθμιστικών τεχνικών προτύπων για τον καθορισμό μεθοδολογίας για την εν λόγω έμμεση ανάληψη επιλέξιμων μέσων. Ωστόσο, όπως επισήμανε η ΕΑΤ στην επιστολή της προς την Επιτροπή με ημερομηνία 25 Ιανουαρίου 2021, υπήρχαν αρκετές ανακολουθίες μεταξύ των απαιτήσεων για την εξουσιοδότηση που προβλέπονται στην οδηγία 2014/59/ΕΕ και των υφιστάμενων κανόνων προληπτικής εποπτείας που προβλέπονται στον κανονισμό (ΕΕ) αριθ. 575/2013, που δεν επέτρεπαν την εφαρμογή της προληπτικής αντιμετώπισης που απαιτείται για την εκπλήρωση της εντολής όπως προβλεπόταν αρχικά. Πιο συγκεκριμένα, η ΕΑΤ επισήμανε ότι ο κανονισμός (ΕΕ) αριθ. 575/2013 δεν επέτρεπε την αφαίρεση των μέσων που είναι επιλέξιμα για την εκπλήρωση της εσωτερικής MREL ούτε, στη συνέχεια, την εφαρμογή κατάλληλου συντελεστή στάθμισης κινδύνου σε όλες τις περιπτώσεις που σχετίζονται με την εντολή βάσει της οδηγίας 2014/59/ΕΕ. Παρόμοια ζητήματα εντοπίστηκαν στον τομέα της απαίτησης για τον δείκτη μόχλευσης που προβλέπει ο κανονισμός (ΕΕ) αριθ. 575/2013. Υπό το πρίσμα αυτών των νομικών περιορισμών, η μεθοδολογία που αναπτύχθηκε από την ΕΑΤ θα πρέπει να ενσωματωθεί απευθείας στον κανονισμό (ΕΕ) αριθ. 575/2013. Κατά συνέπεια, η εντολή για την κατάρτιση σχεδίων ρυθμιστικών τεχνικών προτύπων που ορίζεται στο άρθρο 45στ παράγραφος 6 της οδηγίας 2014/59/ΕΕ θα πρέπει να απαλειφθεί.
            
            
               (7)Στο πλαίσιο της έμμεσης ανάληψης μέσων που είναι επιλέξιμα για την εκπλήρωση της εσωτερικής MREL από οντότητες εξυγίανσης σύμφωνα με το αναθεωρημένο ενωσιακό πλαίσιο εξυγίανσης τραπεζών, οι ενδιάμεσες μητρικές εταιρείες θα πρέπει να υποχρεούνται να αφαιρούν από τους επιλέξιμους πόρους τους για την εκπλήρωση της εσωτερικής MREL όλες τις συμμετοχές σε μέσα ιδίων κεφαλαίων και επιλέξιμων υποχρεώσεων που εξέδωσαν οι θυγατρικές τους που ανήκουν στον ίδιο όμιλο εξυγίανσης. Με τον τρόπο αυτό διασφαλίζεται η ορθή λειτουργία των εσωτερικών μηχανισμών απορρόφησης ζημιών και ανακεφαλαιοποίησης εντός ενός ομίλου και αποφεύγεται ο διπλός συνυπολογισμός των επιλέξιμων πόρων για την εκπλήρωση της εσωτερικής MREL της θυγατρικής για τους σκοπούς της συμμόρφωσης της ενδιάμεσης μητρικής εταιρείας με τη δική της εσωτερική MREL. Επιπλέον, χωρίς τις εν λόγω αφαιρέσεις, οι ατομικοί συντελεστές φερεγγυότητας των ενδιάμεσων μητρικών εταιρειών δεν θα αντανακλούσαν με κατάλληλο και συνετό τρόπο την πραγματική τους ικανότητα απορρόφησης ζημιών, καθώς οι συντελεστές αυτοί θα συμπεριλάμβαναν και την ικανότητα απορρόφησης ζημιών των θυγατρικών τους. Τούτο θα μπορούσε να θέσει σε κίνδυνο την ορθή εφαρμογή της επιλεγείσας στρατηγικής εξυγίανσης, δεδομένου ότι η ενδιάμεση μητρική εταιρεία θα μπορούσε να εξαντλεί όχι μόνο τη δική της ικανότητα απορρόφησης ζημιών, αλλά και εκείνη της θυγατρικής της, προτού η ενδιάμεση μητρική ή η θυγατρική καταστεί μη βιώσιμη. Οι αφαιρέσεις θα πρέπει πρώτα να εφαρμόζονται στα στοιχεία επιλέξιμων υποχρεώσεων των ενδιάμεσων μητρικών εταιρειών. Σε περίπτωση που το ποσό που πρέπει να αφαιρεθεί υπερβαίνει το ποσό των στοιχείων επιλέξιμων υποχρεώσεων των ενδιάμεσων μητρικών εταιρειών, το υπόλοιπο ποσό θα πρέπει να αφαιρείται από τα στοιχεία τους κατηγορίας 2. Για να διασφαλιστεί ότι το καθεστώς αφαιρέσεων παραμένει αναλογικό, δεν θα πρέπει να εφαρμόζεται στις εξαιρετικές περιπτώσεις στις οποίες η εσωτερική MREL εφαρμόζεται σε ενοποιημένη μόνο βάση.
            
            
               (8)Η έμμεση ανάληψη μέσων που είναι επιλέξιμα για την εκπλήρωση της εσωτερικής MREL θα πρέπει να διασφαλίζει ότι, όταν μια θυγατρική φτάνει στο σημείο μη βιωσιμότητας, οι ζημίες μετακυλίονται πραγματικά στην οντότητα εξυγίανσης και η οικεία θυγατρική ανακεφαλαιοποιείται από αυτήν. Επομένως, οι εν λόγω ζημίες δεν θα πρέπει να απορροφώνται από την ενδιάμεση μητρική εταιρεία, η οποία θα πρέπει να αποτελεί απλώς το όχημα μετακύλισης των εν λόγω ζημιών στην οντότητα εξυγίανσης. Κατά συνέπεια, και για να διασφαλιστεί ότι το αποτέλεσμα της έμμεσης ανάληψης είναι ισοδύναμο με το αποτέλεσμα της πλήρους άμεσης ανάληψης, όπως προβλέπεται στο πλαίσιο της εντολής που ορίζεται στο άρθρο 45στ παράγραφος 6 της οδηγίας 2014/59/ΕΕ, τα ανοίγματα που αφαιρούνται θα πρέπει να λαμβάνουν συντελεστή στάθμισης κινδύνου 0 % για τον υπολογισμό του συνολικού ποσού του ανοίγματος σε κίνδυνο και να εξαιρούνται από τον υπολογισμό του μέτρου συνολικού ανοίγματος.
            
            
               (9)Δεδομένου ότι οι στόχοι του παρόντος κανονισμού, δηλαδή η πλήρης εναρμόνιση της προληπτικής αντιμετώπισης των συμμετοχών ενδιάμεσων μητρικών εταιρειών σε πόρους των θυγατρικών τους επιλέξιμους για την εκπλήρωση της εσωτερικής MREL και η στοχευμένη αναθεώρηση των απαιτήσεων ιδίων κεφαλαίων και επιλέξιμων υποχρεώσεων για τα G-SII και για σημαντικές θυγατρικές των G-SII εκτός ΕΕ, δεν μπορούν να επιτευχθούν επαρκώς από τα κράτη μέλη και μπορούν, συνεπώς, λόγω της κλίμακας της δράσης, να επιτευχθούν καλύτερα σε επίπεδο Ένωσης, η Ένωση μπορεί να θεσπίσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών.
            
            
               (10)Για να εξασφαλιστεί ότι τα ιδρύματα διαθέτουν επαρκή χρόνο για να εφαρμόσουν την ειδική αντιμετώπιση για την έμμεση ανάληψη μέσων επιλέξιμων για την εσωτερική MREL, συμπεριλαμβανομένου του νέου καθεστώτος αφαιρέσεων, οι διατάξεις που προβλέπουν την εν λόγω αντιμετώπιση θα πρέπει να τεθούν σε εφαρμογή έξι μήνες μετά την έναρξη ισχύος του παρόντος κανονισμού.
            
            
               (11)Ο κανονισμός (ΕΕ) αριθ. 575/2013 και η οδηγία 2014/59/ΕΕ θα πρέπει συνεπώς να τροποποιηθούν αναλόγως,
            
         
         
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Τροποποιήσεις του κανονισμού (ΕΕ) αριθ. 575/2013
            
            
               Ο κανονισμός (ΕΕ) αριθ. 575/2013 τροποποιείται ως εξής:
            
            
               (1)στο άρθρο 4 παράγραφος 1 παρεμβάλλεται το ακόλουθο σημείο 130α):
            
            
               «130α)
                     ως «σχετική αρχή τρίτης χώρας» νοείται η αρχή τρίτης χώρας όπως ορίζεται στο άρθρο 2 παράγραφος 1 σημείο 90) της οδηγίας 2014/59/ΕΕ·»·
            
            
               (2)το άρθρο 12α αντικαθίσταται από το ακόλουθο κείμενο:
            
            
               «Άρθρο 12α 
                  Ενοποιημένος υπολογισμός για τα G-SII με πολλαπλές οντότητες εξυγίανσης
            
            
               Σε περίπτωση που τουλάχιστον δύο οντότητες G-SII που ανήκουν στο ίδιο G-SII συνιστούν οντότητες εξυγίανσης ή οντότητες τρίτης χώρας που θα ήταν οντότητες εξυγίανσης εάν ήταν εγκατεστημένες στην Ένωση, το εγκατεστημένο στην ΕΕ μητρικό ίδρυμα του εν λόγω G-SII υπολογίζει το ποσό των ιδίων κεφαλαίων και επιλέξιμων υποχρεώσεων που αναφέρεται στο άρθρο 92α παράγραφος 1 στοιχείο α). Ο υπολογισμός πραγματοποιείται βάσει της ενοποιημένης κατάστασης του εγκατεστημένου στην ΕΕ μητρικού ιδρύματος σαν να ήταν η μοναδική οντότητα εξυγίανσης του G-SII.
            
            
               Οι αρχές εξυγίανσης ενεργούν σύμφωνα με το άρθρο 45δ παράγραφος 4 και το άρθρο 45η παράγραφος 2 της οδηγίας 2014/59/ΕΕ.»·
            
            
               (3)στο άρθρο 49 παράγραφος 2 προστίθεται το ακόλουθο εδάφιο:
            
            
               «Η παρούσα παράγραφος δεν εφαρμόζεται όσον αφορά τις αφαιρέσεις που προβλέπονται στο άρθρο 72ε παράγραφος 5.»·
            
            
               (4)στο άρθρο 72β παράγραφος 2, προστίθεται το ακόλουθο εδάφιο:
            
            
               «Για τους σκοπούς του άρθρου 92β, οι αναφορές στην οντότητα εξυγίανσης στα στοιχεία γ), ια), ιβ) και ιγ) της παρούσας παραγράφου νοούνται επίσης ως αναφορές στο ίδρυμα που αποτελεί σημαντική θυγατρική του G-SII εκτός ΕΕ.»·
            
            
               (5)το άρθρο 72ε τροποποιείται ως εξής:
            
            
               α)η παράγραφος 4 αντικαθίσταται από το ακόλουθο κείμενο:
            
            
               «4.
                     Όταν ένα μητρικό ίδρυμα εγκατεστημένο στην ΕΕ ή ένα μητρικό ίδρυμα εγκατεστημένο σε κράτος μέλος, το οποίο υπάγεται στο άρθρο 92α έχει άμεσες, έμμεσες ή σύνθετες συμμετοχές σε μέσα ιδίων κεφαλαίων ή μέσα επιλέξιμων υποχρεώσεων από μία ή περισσότερες θυγατρικές που δεν ανήκουν στον ίδιο όμιλο εξυγίανσης με το μητρικό ίδρυμα, η αρχή εξυγίανσης του εν λόγω μητρικού ιδρύματος, αφού εξετάσει δεόντως τη γνώμη των αρχών εξυγίανσης, ή των σχετικών αρχών τρίτων χωρών, των τυχόν οικείων θυγατρικών, μπορεί να επιτρέψει στο μητρικό ίδρυμα να αφαιρέσει τις εν λόγω συμμετοχές, αφαιρώντας χαμηλότερο ποσό που ορίζεται από την αρχή εξυγίανσης του εν λόγω μητρικού ιδρύματος. Το εν λόγω προσαρμοσμένο ποσό ισούται τουλάχιστον με το ποσό (m) που υπολογίζεται ως εξής:
            
            
               mi = max{0; OPi + LPi – max{0; β · [Oi + Li – max{ri · aRWAi; wi ·aLREi}]}}
            
            
               όπου:
            
            
               i
                     = ο δείκτης που δηλώνει τη θυγατρική,
            
            
               OPi
                     = το ποσό των μέσων ιδίων κεφαλαίων που εκδίδονται από τη θυγατρική i και κατέχονται από το μητρικό ίδρυμα,
            
         
         
            
               LPi
                     = το ποσό των μέσων επιλέξιμων υποχρεώσεων που εκδίδονται από τη θυγατρική i και κατέχονται από το μητρικό ίδρυμα,
            
            
               β
                     = ποσοστό των μέσων ιδίων κεφαλαίων και των μέσων επιλέξιμων υποχρεώσεων που εκδίδονται από τη θυγατρική i και κατέχονται από τη μητρική επιχείρηση, βάσει του ακόλουθου υπολογισμού:
            
            
            
               Oi
                     = το ποσό των ιδίων κεφαλαίων της θυγατρικής i, μη λαμβάνοντας υπόψη την αφαίρεση που υπολογίζεται σύμφωνα με την παρούσα παράγραφο,
            
            
               Li
                     = το ποσό των επιλέξιμων υποχρεώσεων της θυγατρικής i, μη λαμβάνοντας υπόψη την αφαίρεση που υπολογίζεται σύμφωνα με την παρούσα παράγραφο,
            
            
               ri
                     = ο λόγος που εφαρμόζεται στη θυγατρική i στο επίπεδο του οικείου ομίλου εξυγίανσης σύμφωνα με το άρθρο 92α παράγραφος 1 στοιχείο α) του παρόντος κανονισμού και το άρθρο 45γ παράγραφος 3 πρώτο εδάφιο στοιχείο α) της οδηγίας 2014/59/ΕΕ ή, για τις θυγατρικές τρίτων χωρών, ισοδύναμη απαίτηση εξυγίανσης που εφαρμόζεται στη θυγατρική i στην τρίτη χώρα στην οποία έχει την έδρα της, εφόσον η απαίτηση αυτή ικανοποιείται με μέσα που θα θεωρούνταν ίδια κεφάλαια ή επιλέξιμες υποχρεώσεις δυνάμει του παρόντος κανονισμού·
            
            
               aRWAi
                     = το συνολικό ποσό ανοίγματος σε κίνδυνο της οντότητας G-SII i που υπολογίζεται σύμφωνα με το άρθρο 92 παράγραφος 3, λαμβάνοντας υπόψη τις προσαρμογές που ορίζονται στο άρθρο 12α·
            
            
               wi
                     = ο λόγος που εφαρμόζεται στη θυγατρική i στο επίπεδο του οικείου ομίλου εξυγίανσης σύμφωνα με το άρθρο 92α παράγραφος 1 στοιχείο β) του παρόντος κανονισμού και το άρθρο 45γ παράγραφος 3 πρώτο εδάφιο στοιχείο β) της οδηγίας 2014/59/ΕΕ ή, για τις θυγατρικές τρίτων χωρών, ισοδύναμη απαίτηση εξυγίανσης που εφαρμόζεται στη θυγατρική i στην τρίτη χώρα στην οποία έχει την έδρα της, εφόσον η απαίτηση αυτή ικανοποιείται με μέσα που θα θεωρούνταν ίδια κεφάλαια ή επιλέξιμες υποχρεώσεις δυνάμει του παρόντος κανονισμού·
            
            
               aLREi
                     = το μέτρο του συνολικού ανοίγματος της οντότητας G-SII i που υπολογίζεται σύμφωνα με το άρθρο 429 παράγραφος 4.
            
            
               Όταν επιτρέπεται στο μητρικό ίδρυμα να αφαιρεί το προσαρμοσμένο ποσό σύμφωνα με το πρώτο εδάφιο, η διαφορά μεταξύ του ποσού των συμμετοχών σε μέσα ιδίων κεφαλαίων και μέσα επιλέξιμων υποχρεώσεων που αναφέρονται στο πρώτο εδάφιο και του εν λόγω προσαρμοσμένου ποσού αφαιρείται από τη θυγατρική.»·
            
            
               β)προστίθεται η ακόλουθη παράγραφος 5:
            
            
               «5.
                     Τα ιδρύματα και οι οντότητες που υποχρεούνται να συμμορφώνονται με το άρθρο 45γ της οδηγίας 2014/59/ΕΕ και δεν συνιστούν οντότητες εξυγίανσης αφαιρούν από τα στοιχεία επιλέξιμων υποχρεώσεων τις συμμετοχές τους σε ίδια κεφάλαια και επιλέξιμες υποχρεώσεις που πληρούν τις προϋποθέσεις του άρθρου 45στ παράγραφος 2 της εν λόγω οδηγίας στις θυγατρικές τους που ανήκουν στον ίδιο όμιλο εξυγίανσης. 
            
            
               Η αφαίρεση δεν εφαρμόζεται σε ιδρύματα και οντότητες που δεν συνιστούν οντότητες εξυγίανσης, εφόσον υποχρεούνται να συμμορφώνονται με την απαίτηση που αναφέρεται στα άρθρα 45γ και 45δ της οδηγίας 2014/59/ΕΕ σε ενοποιημένη βάση.
            
            
               Για τους σκοπούς της παρούσας παραγράφου, η αναφορά σε στοιχεία επιλέξιμων υποχρεώσεων νοείται επίσης ως αναφορά στις επιλέξιμες υποχρεώσεις που αναφέρονται στο άρθρο 45στ παράγραφος 2 στοιχείο α) της οδηγίας 2014/59/ΕΕ.»·
            
            
               (6)στο άρθρο 92α, η παράγραφος 3 απαλείφεται·
            
            
               (7)στο άρθρο 113, η παράγραφος 1 αντικαθίσταται από το ακόλουθο κείμενο:
            
            
               «1.
                     Για τον υπολογισμό των ποσών των σταθμισμένων ως προς τον κίνδυνο ανοιγμάτων, εφαρμόζονται συντελεστές στάθμισης κινδύνου σε όλα τα ανοίγματα εκτός εάν αφαιρούνται από τα ίδια κεφάλαια ή υπόκεινται στην αντιμετώπιση που προβλέπεται στο άρθρο 72ε παράγραφος 5 πρώτο εδάφιο, σύμφωνα με τις διατάξεις του τμήματος 2. Η εφαρμογή των συντελεστών στάθμισης κινδύνου πραγματοποιείται βάσει της κατηγορίας στην οποία υπάγεται το άνοιγμα και της πιστωτικής ποιότητάς του, στο μέτρο που ορίζει το τμήμα 2. Η πιστωτική ποιότητα είναι δυνατόν να προσδιορίζεται με βάση τις πιστοληπτικές αξιολογήσεις που πραγματοποιούνται από ΕΟΠΑ ή τη διαβάθμιση από οργανισμούς εξαγωγικών πιστώσεων σύμφωνα με το τμήμα 3.»·
            
            
               (8)στο άρθρο 151, η παράγραφος 1 αντικαθίσταται από το ακόλουθο κείμενο:
            
            
               «1.
                     Τα σταθμισμένα ως προς τον κίνδυνο ποσά για ανοίγματα πιστωτικού κινδύνου που ανήκουν σε μια από τις κατηγορίες που αναφέρονται στο άρθρο 147 παράγραφος 2 στοιχεία α) έως ε) και στοιχείο ζ), υπολογίζονται βάσει της ενότητας 2, εκτός εάν αφαιρούνται από τα ίδια κεφάλαια ή υπόκεινται στην αντιμετώπιση που προβλέπεται στο άρθρο 72ε παράγραφος 5 πρώτο εδάφιο.»·
            
            
               (9)στο άρθρο 429α παράγραφος 1 προστίθεται το ακόλουθο στοιχείο ιζ):
            
         
         
            
               «ιζ)
                     τα ποσά που υπόκεινται στην αντιμετώπιση που προβλέπεται στο άρθρο 72ε παράγραφος 5 πρώτο εδάφιο.».
            
            
               Άρθρο 2 
                  Τροποποίηση της οδηγίας 2014/59/ΕΕ
            
            
               Στο άρθρο 45στ της οδηγίας 2014/59/ΕΕ, η παράγραφος 6 απαλείφεται.
            
            
               Άρθρο 3 
                  Έναρξη ισχύος και εφαρμογής
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από [Υπηρεσία Εκδόσεων: να προστεθεί η ημερομηνία = ημερομηνία έναρξης ισχύος].
            
            
               Ωστόσο, στο άρθρο 1, το σημείο (3), το σημείο (5) στοιχείο β) και τα σημεία (7), (8) και (9), καθώς και το άρθρο 2 εφαρμόζονται από την [Υπηρεσία Εκδόσεων: να προστεθεί η ημερομηνία = 6 μήνες μετά την ημερομηνία έναρξης ισχύος].
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
               
               
                  
                     (2)
                  
                        Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
               
               
                  
                     (3)
                  
                        Οδηγία (ΕΕ) 2019/879 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση της οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της οδηγίας 98/26/ΕΚ (ΕΕ L 150 της 7.6.2019, σ. 296).
               
               
                  
                     (4)
                  
                        Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
               
               
                  
                     (5)
                  
                        Κανονισμός (ΕΕ) 2019/877 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 806/2014 όσον αφορά την ικανότητα απορρόφησης ζημιών και ανακεφαλαιοποίησης των πιστωτικών ιδρυμάτων και των επιχειρήσεων επενδύσεων (ΕΕ L 150 της 7.6.2019, σ. 226).
               
               
                  
                     (6)
                  
                        Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).
               
               
                  
                     (7)
                  
                        Κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 575/2013 όσον αφορά τον δείκτη μόχλευσης, τον δείκτη καθαρής σταθερής χρηματοδότησης, τις απαιτήσεις ιδίων κεφαλαίων και επιλέξιμων υποχρεώσεων, τον πιστωτικό κίνδυνο αντισυμβαλλομένου, τον κίνδυνο αγοράς, τα ανοίγματα έναντι κεντρικών αντισυμβαλλομένων, τα ανοίγματα έναντι οργανισμών συλλογικών επενδύσεων, τα μεγάλα χρηματοδοτικά ανοίγματα και τις υποχρεώσεις υποβολής αναφορών και δημοσιοποίησης, καθώς και του κανονισμού (ΕΕ) αριθ. 648/2012 (ΕΕ L 150 της 7.6.2019, σ. 1).
               
               
                  
                     (8)
                  
                        Συμβούλιο Χρηματοπιστωτικής Σταθερότητας, Principles on Loss-absorbing and Recapitalisation Capacity of Globally Systemically Important Banks (G-SIBs) in Resolution, Total Loss-absorbing Capacity (TLAC) Term sheet, 9.11.2015. 
               
               
                  
                     (9)
                  
                        Πιο συγκεκριμένα, ο ΚΚΑ προέβλεψε νέα απαίτηση ιδίων κεφαλαίων και επιλέξιμων υποχρεώσεων για τα ιδρύματα που έχουν χαρακτηριστεί ως G-SII, ενώ η ειδική προσαύξηση ανά ίδρυμα για τα εν λόγω G-SII, καθώς και η ειδική ανά ίδρυμα απαίτηση για τα μη G-SII θεσπίστηκαν μέσω στοχευμένων τροποποιήσεων της οδηγίας BRRD και του κανονισμού SRMR.
               
               
                  
                     (10)
                  
                        Αιτιολογική σκέψη 16 του κανονισμού (ΕΕ) 2019/876, αιτιολογική σκέψη 2 της οδηγίας (ΕΕ) 2019/879 και αιτιολογική σκέψη 2 του κανονισμού (ΕΕ) 2019/877.
               
               
                  
                     (11)
                  
                        Αιτιολογική σκέψη 4 της οδηγίας (ΕΕ) 2019/879.
               
               
                  
                     (12)
                  
                        Άρθρο 45ε της οδηγίας BRRD.
               
               
                  
                     (13)
                  
                        Άρθρο 45στ της οδηγίας BRRD. Η απαίτηση αναφέρεται ως «εσωτερική», δεδομένου ότι τα επιλέξιμα μέσα πρέπει γενικά να χρηματοδοτούνται εσωτερικά εντός του τραπεζικού ομίλου, δηλαδή από την τελική μητρική επιχείρηση μιας θυγατρικής.
               
               
                  
                     (14)
                  
                        Το άρθρο 45στ παράγραφος 2 στοιχείο α) σημείο i) της οδηγίας BRRD επιτρέπει επίσης να θεωρούνται επιλέξιμες για την εσωτερική MREL οι υποχρεώσεις που εκδίδονται σε υφιστάμενο μέτοχο που δεν αποτελεί μέρος του ίδιου ομίλου εξυγίανσης και αγοράζονται από αυτόν, υπό την προϋπόθεση ότι η άσκηση της εξουσίας απομείωσης ή μετατροπής σύμφωνα με τα άρθρα 59 έως 62 της οδηγίας BRRD δεν επηρεάζει τον έλεγχο της θυγατρικής από την οντότητα εξυγίανσης. Επιπλέον, το άρθρο 45στ παράγραφος 2 στοιχείο β) σημείο ii) της οδηγίας BRRD επιτρέπει επίσης να ικανοποιείται η εσωτερική MREL με ίδια κεφάλαια πλην του κεφαλαίου κοινών μετοχών της κατηγορίας 1 τα οποία εκδίδονται σε οντότητες που δεν περιλαμβάνονται στον ίδιο όμιλο εξυγίανσης και αγοράζονται από αυτές, υπό την προϋπόθεση ότι η άσκηση της εξουσίας απομείωσης ή μετατροπής σύμφωνα με τα άρθρα 59 έως 62 δεν επηρεάζει τον έλεγχο της θυγατρικής από την οντότητα εξυγίανσης.
               
               
                  
                     (15)
                  
                        Άρθρο 45στ παράγραφος 6 της οδηγίας BRRD.
               
               
                  
                     (16)
                  
                        Συμβούλιο Χρηματοπιστωτικής Σταθερότητας, Guiding Principles on the Internal Total Loss-absorbing Capacity of G-SIBs (‘Internal TLAC’), 6.7.2017. Βάσει αυτού του καθεστώτος, τα μέσα που είναι επιλέξιμα για την εσωτερική MREL και εκδίδονται από τη θυγατρική και αναλαμβάνονται από την ενδιάμεση μητρική επιχείρηση θα αφαιρούνται πλήρως από τα επιλέξιμα μέσα που εκδίδει η ενδιάμεση μητρική επιχείρηση για να συμμορφώνεται με τη δική της εσωτερική MREL.
               
               
                  
                     (17)
                  
                        Στο πλαίσιο των εργασιών της, η ΕΑΤ εξέτασε και άλλες προσεγγίσεις, τις οποίες όμως απέρριψε λόγω ασυμβατότητας με τις διατάξεις της οδηγίας BRRD σχετικά με την εσωτερική MREL ή λόγω έλλειψης σύνεσης ή απλότητας.
               
               
                  
                     (18)
                  
                        Το έγγραφο διαβούλευσης EBA/CP/2020/18, 22 Ιουλίου 2020, διατίθεται στη διεύθυνση: 
                  https://www.eba.europa.eu/calendar/eba-consults-technical-standards-indirect-subscription-mrel-instruments-within-groups
               
               
                  
                     (19)
                  
                        Η επιστολή EBA-2020-D-3378, 25 Ιανουαρίου 2021, διατίθεται στη διεύθυνση: 
                  https://www.eba.europa.eu/sites/default/documents/ 
                  files/document_library/About%20Us/Missions%20and%20tasks/Correspondence%20with%20EU%20institutions/2021/962427/2021%2001%2025%20Letter%20to%20J%20Berrigan%20re%20Art%2045f%286%29%20BRRD%20%28daisy%20chains%29.pdf
               
               
                  
                     (20)
                  
                        Τα κεφάλαια 5.2 έως 5.5 της αιτιολογικής έκθεσης περιέχουν λεπτομερείς εξηγήσεις σχετικά με τα συγκεκριμένα ζητήματα.
               
               
                  
                     (21)
                  
                        Άρθρο 12α και άρθρο 72ε παράγραφος 4 του ΚΚΑ.
               
               
                  
                     (22)
                  
                        Άρθρο 72ε παράγραφος 4 του ΚΚΑ.
               
               
                  
                     (23)
                  
                        Άρθρα 12α και 92α παράγραφος 3 του ΚΚΑ και άρθρο 45η παράγραφος 2 της οδηγίας BRRD.
               
               
                  
                     (24)
                  
                        Άρθρο 72β παράγραφος 2 του ΚΚΑ. 
               
               
                  
                     (25)
                  
                        Άρθρο 12α και άρθρο 92α παράγραφος 3 του ΚΚΑ.
               
               
                  
                     (26)
                  
                        Άρθρο 45δ παράγραφος 4 και άρθρο 45η παράγραφος 2 του ΚΚΑ.
               
               
                  
                     (27)
                  
                        Το τμήμα 3 του εγγράφου με τους όρους λειτουργίας (Term Sheet) της TLAC προβλέπει ότι, σε περίπτωση που η θεωρητική απαίτηση SPE είναι χαμηλότερη από το άθροισμα των πραγματικών απαιτήσεων MPE, οι αρμόδιες αρχές μπορούν να συμφωνήσουν σε μια προσαρμογή για να ελαχιστοποιήσουν ή να εξαλείψουν την εν λόγω διαφορά (δηλ. μειώνοντας τις απαιτήσεις MPE). Επιπλέον, διευκρινίζεται ότι το άθροισμα των πραγματικών απαιτήσεων MPE δεν πρέπει ποτέ να είναι χαμηλότερο από τη θεωρητική απαίτηση SPE.
               
               
                  
                     (28)
                  
                        Άρθρο 72ε παράγραφος 4 του ΚΚΑ.
               
               
                  
                     (29)
                  
                        Άρθρο 92β παράγραφος 2 του ΚΚΑ.
               
               
                  
                     (30)
                  
                        Άρθρο 45ιγ παράγραφος 1 της οδηγίας BRRD.
               
               
                  
                     (31)
                  
                        Σε περίπτωση που οι υπολειπόμενες αφαιρέσεις υπερβαίνουν και το σύνολο των στοιχείων κατηγορίας 2 της ενδιάμεσης μητρικής επιχείρησης, το υπερβάλλον ποσό θα πρέπει να αφαιρείται από τα πρόσθετα στοιχεία της κατηγορίας 1 [άρθρο 56 στοιχείο ε) του ΚΚΑ]. Εάν χρειαστεί, τυχόν εναπομένον ποσό θα αφαιρείται κατόπιν από τα στοιχεία κεφαλαίου κοινών μετοχών κατηγορίας 1 της ενδιάμεσης μητρικής επιχείρησης [άρθρο 36 παράγραφος 1 στοιχείο ι) του ΚΚΑ].
               
               
                  
                     (32)
                  
                        Ως προς την εσωτερική MREL, αυτό μπορεί να είναι σημαντικό για ορισμένες μητρικές επιχειρήσεις της Ένωσης που είναι θυγατρικές ομίλων τρίτων χωρών (άρθρο 45στ παράγραφος 1 τρίτο εδάφιο της BRRD) και για ενδιάμεσες μητρικές επιχειρήσεις που υπόκεινται σε ενοποιημένο στόχο εσωτερικής MREL, επειδή η επόμενη θυγατρική στην αλυσίδα απολαύει απαλλαγής [άρθρο 45στ παράγραφος 4 στοιχείο β) της BRRD]. Επιπλέον, η συμμόρφωση με την εσωτερική TLAC μπορεί επίσης να συντελείται σε ενοποιημένη βάση (άρθρο 11 παράγραφος 3α του ΚΚΑ).
               
               
                  
                     (33)
                  
                        Η προσέγγιση των αφαιρέσεων για την οποία η ΕΑΤ πραγματοποίησε δημόσια διαβούλευση το 2020 δεν προέβλεπε εξαίρεση από το καθεστώς αφαιρέσεων όταν η εσωτερική MREL και η εσωτερική TLAC δεν εφαρμόζονται σε μεμονωμένη, αλλά σε ενοποιημένη βάση, καθότι η πτυχή αυτή προέκυψε κατά τη δημόσια διαβούλευση.
               
               
                  
                     (34)
                  
                        Πρόκειται για την ελάχιστη απαίτηση TLAC που αναφέρεται στα άρθρα 92α και 494 του ΚΚΑ και για κάθε πρόσθετη απαίτηση MREL που καθορίζεται από την αρχή εξυγίανσης σύμφωνα με το άρθρο 45δ της BRRD.
               
               
                  
                     (35)
                  
                        Δηλαδή, την ελάχιστη απαίτηση TLAC που θα εφαρμοζόταν στη μητρική επιχείρηση του ομίλου G-SII και τη θεωρητική πρόσθετη απαίτηση MREL που υπολογίζεται από την αρχή εξυγίανσης σύμφωνα με το άρθρο 45δ παράγραφος 4 στοιχείο β) της BRRD.
               
               
                  
                     (36)
                  
                        Άρθρο 72β παράγραφος 2 στοιχεία γ), ια), ιβ) και ιγ) του ΚΚΑ.
               
               
                  
                     (37)
                  
                        Άρθρο 92β παράγραφος 1 του ΚΚΑ.
               
               
                  
                     (38)
                  
                        ΕΕ C της , σ. .
               
               
                  
                     (39)
                  
                        ΕΕ C της , σ. .
               
               
                  
                     (40)
                  
                        Οδηγία (ΕΕ) 2019/879 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση της οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της οδηγίας 98/26/ΕΚ (ΕΕ L 150 της 7.6.2019, σ. 296).
               
               
                  
                     (41)
                  
                        Κανονισμός (ΕΕ) 2019/877 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 806/2014 όσον αφορά την ικανότητα απορρόφησης ζημιών και ανακεφαλαιοποίησης των πιστωτικών ιδρυμάτων και των επιχειρήσεων επενδύσεων (ΕΕ L 150 της 7.6.2019, σ. 226).
               
               
                  
                     (42)
                  
                        Κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 575/2013 όσον αφορά τον δείκτη μόχλευσης, τον δείκτη καθαρής σταθερής χρηματοδότησης, τις απαιτήσεις ιδίων κεφαλαίων και επιλέξιμων υποχρεώσεων, τον πιστωτικό κίνδυνο αντισυμβαλλομένου, τον κίνδυνο αγοράς, τα ανοίγματα έναντι κεντρικών αντισυμβαλλομένων, τα ανοίγματα έναντι οργανισμών συλλογικών επενδύσεων, τα μεγάλα χρηματοδοτικά ανοίγματα και τις υποχρεώσεις υποβολής αναφορών και δημοσιοποίησης, καθώς και του κανονισμού (ΕΕ) αριθ. 648/2012 (ΕΕ L 150 της 7.6.2019, σ. 1).
               
               
                  
                     (43)
                  
                        Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
               
               
                  
                     (44)
                  
                        Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).
               
               
                  
                     (45)
                  
                        Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
               
               
                  
                     (46)
                  
                        Financial Stability Board (Συμβούλιο χρηματοπιστωτικής σταθερότητας), Principles on Loss-absorbing and Recapitalisation Capacity of Globally Systemically Important Banks (G-SIBs) in Resolution, Total Loss-absorbing Capacity (TLAC) Term Sheet, 9.11.2015.